Inisiatif Jamin Kerja Keluarga Malaysia dapat sambutan baik terutama golongan muda

(Saravanan ditemui pemberita pada Karnival Kerjaya Jamin Kerja Aspirasi Keluarga Malaysia di Mersing)

MERSING, 5 Mac - Inisiatif Jamin Kerja Keluarga Malaysia mendapat sambutan baik daripada rakyat terutama golongan belia yang memilih bidang E-ekonomi.Menteri Sumber Manusia, Datuk Seri M Saravanan berkata setakat ini 221,000 peluang pekerjaan berjaya ditawarkan sekali gus melebihi sasaran 200,000 peluang pekerjaan tahun lalu."Ini adalah usaha kita untuk rakyat mendapatkan pekerjaan dan ia akan menjadi aspirasi seluruh Keluarga Malaysia, memberi kedudukan selesa dan menjamin warga Malaysia tanpa mengira kaum dan bangsa," katanya.Beliau berkata demikian selepas menghadiri Karnival Kerjaya Jamin Kerja Aspirasi Keluarga Malaysia di Mersing, Johor.Kadar pengangguran negara kini berada pada paras 4.2% turun daripada 5.3% pada awal Perintah Kawalan Pergerakan (PKP) dua tahun lalu.Sementara itu, berdepan cabaran pandemik COVID-19, penganjuran Karnival Kerjaya Jamin Kerja Keluarga Malaysia dilihat tepat pada masanya.Inisiatif tersebut membuka peluang kepada penganggur, graduan dan mahasiswa tahun akhir pengajian meninjau potensi kerjaya.

"Karnival sebegini memudahkan lagi kami para graduan untuk mendapatkan pekerjaan. Ia juga menjimatkan kos kerana kami tidak perlu ke tempat temuduga. Saya berharap sangat karnival seperti ini dapat diadakan setip tahun kerana ramai lagi graduan akan datang mencari pekerjaan," kata Nurul Saghira Rashiddin.

"Penganjuran karnival seumpama ini sangat membantu terutama pencari kerja dan berharap ia dapat diteruskan pada masa depan. Sekarang ini saya masih belajar dan karnival seperti ini dapat membantu saya mencari pekerjaan selepas ini," menurut Khairul Asraff Haikal Hairol Nizam.


Jumlah pesakit buah pinggang kronik semakin meningkat

KUALA LUMPUR, 5 Mac- Negara kini berdepan peningkatan pesakit penyakit buah pinggang kronik, manakala jumlah individu yang berikrar sebagai penderma organ juga semakin berkurangan, malah Malaysia antara yang terendah di dunia.Menteri Kesihatan, Khairy Jamaluddin berkata pada 2016, lebih 40,000 pesakit penyakit buah pinggang kronik yang bergantung kepada rawatan dialisis, dan berdasarkan unjuran sekiranya tren ini tidak dikurangkan, jumlah pesakit itu dijangka meningkat kepada 100,000 pesakit.“Saya akan cuba yang terbaik bagi dapatkan ikrar dan menjadikan ia lebih mudah untuk orang ramai ikrar untuk dermakan organ mereka."Saya sedang cuba untuk MySejahtera menambah ‘butang’ supaya hanya dengan menekan butang tersebut dan berikrar menjadi menderma organ,” katanya.

(Persidangan Dialisis Tahunan kali ke-16 Yayasan Buah Pinggang Kebangsan NKF dirasmikan Menteri Kesihatan, Khairy Jamaluddin)

Tambah Khairy, langkah pencegahan dan pengesanan penyakit kronik menerusi saringan kesihatan juga perlu dibudayakan, oleh itu kerajaan telah melaksanakan Skim Peduli Kesihatan untuk Kumpulan B40 (PeKa B40) bagi membantu golongan itu membuat saringan kesihatan secara percuma.Namun, beliau berkata daripada 5 juta individu yang layak menjalani saringan kesihatan di bawah PeKa B40, kurang 12% individu telah membuat saringan kesihatan.Sementara itu beliau berkata Kementerian Kesihatan tidak mengeluarkan apa-apa arahan atau syarat untuk pihak berkuasa tempatan (PBT), meletakkan syarat kepada peniaga pasar malam agar mendapatkan dos penggalak untuk menjalankan perniagaan.“Ini bukan (bidang kuasa) KKM, KKM beri nasihat tetapi nasihat kita bukanlah sampai nak pergi pasar memerlukan booster, itu keputusan yang mesti ditanya pada PBT,” katanya ketika ditanya mengenai keputusan sebuah PBT meletakkan syarat sebagai keperluan bagi peniaga pasar malam.

(Khairy menyampaikan ucapan merasmikan Persidangan Dialisis Tahunan kali ke-16 Yayasan Buah Pinggang Kebangsan NKF)


Tarik pelancong ke Melaka, lebih banyak pusat tarikan dalam pembinaan

BANDAR HILIR, 5 Mac- Industri Pelancongan Melaka akan diberi suntikan tenaga dan kesegaran baru dalam usaha menaikkan semangat pelancongan sekali gus menarik pelancong ke Melaka. Exco pelancongan Negeri, Datuk Muhammad Jailani Khamis berkata, ia melalui beberapa produk pelancongan baharu yang sedang dalam pembinaan. Beliau berkata, menaik taraf kawasan sekitar Menara Taming Sari dengan pembinaan terowong pelancongan yang meliputi Rumah Hantu dan Restoran Gantung antara usaha yang dijalankan untuk tujuan itu. Beliau ditemui selepas pelancaran logo Revitalise & Rejuvenate Melaka 2022 dan Konvoi Bermotor semarak pelancongan Melaka 2022 di Perkarangan Menara Taming Sari.

(Datuk Muhammad jailani Khamis melancarkan logo Revitalise & Rejuvenate Melaka 2022 di Perkarangan Menara Taming Sari)

Turut Serta pada konvoi berkenaan, Exco Pembangunan Belia dan Sukan Negeri, V.P Shanmugam dan Exco Kerja Raya, Datuk Rahmad Mariman. Seramai 100 peserta menyertai konvoi sejauh 144 kilometer itu.


Masyarakat perlu melihat sampah sesuatu yang berharga

(Aktiviti 'trash to cash' pada program Keluarga Malaysia Bersih, Indah dan Sejahtera di Simpang Renggam)

SIMPANG RENGGAM, 5 Mac - Sampah jika diurus dengan baik boleh menjana pendapatan tambahan kepada rakyat dan negara. Timbalan Menteri Perumahan dan Kerajaan Tempatan, Datuk Seri Dr Ismail Abd Muttalib berkata masyarakat perlu mengubah mentaliti dengan melihat sampah adalah sesuatu yang berharga. Menurutnya, pengurusan sampah adalah satu peluang industri terutama ketika pandemik COVID-19 yang boleh membantu menjana pendapatan baharu kepada mereka."Kalau boleh satu pertiga pengurusan sisa pepejal nanti dapat diuruskan penduduk kawasan berkenaan sendiri. Ini bukan sahaja untuk kesihatan tetapi boleh juga menjana pendapatan melalui sisa-sisa pepejal yang dikeluarkan oleh mereka," katanya kepada RTM.Beliau sebelum itu menghadiri program Keluarga Malaysia Bersih, Indah dan Sejahtera di Taman Renggam Jaya, Simpang Renggam.

(Ismail pada sidang media di Simpang Renggam)

Ismail juga berkata, kementerian bersama agensi-agensi serta syarikat konsesi komited untuk memastikan pengasingan sisa pepejal diurus dengan baik. Malah, masyarakat juga semakin sedar mengenai kepentingan mengasingkan sampah terutama sisa yang boleh dikitar semula.Ia berdasarkan jumlah pengasingan sisa pepejal yang dilihat semakin meningkat tahun demi tahun. "Kalau kita tengok di Johor, pengasingan sisa pepejal di punca hingga 2020/2021 daripada 1.146 juta kilogram telah meningkat kepada 1.442 juta kilogram pada 2021. Maknanya, usaha kita telah memberikan pulangan kerana dapat menambahkan pengasingan sisa pepejal," tambahnya.Dalam pada itu, beliau berkata penganjuran program Keluarga Malaysia Bersih, Indah dan Sejahtera kali ini turut mendapat kerjasama strategik antaranya daripada Majlis Daerah Simpang Renggam, Jabatan Bomba dan Penyelamat Simpang Renggam, Pejabat Kesihatan Simpang Renggam serta Komuniti setempat.Antara pengisian program, termasuk aktiviti 'Plogging' iaitu mengutip sampah secara beriadah, 'trash to cash', pengurusan sisa pepejal lestari, demo keselamatan, aktiviti mewarna kanak-kanak dan pelantikan rakan komuniti SWCorp. Laporan Atikah Makhtar


Situasi banjir di Kelantan dan Terengganu bertambah baik, jumlah penduduk terjejas di PPS berkurangan

KUALA LUMPUR, 5 Mac- Jumlah penduduk terjejas banjir di dua negeri Pantai Timur semakin berkurangan pagi ini dengan hanya 3,408 orang masih ditempatkan di pusat pemindahan sementara (PPS) setakat 8 pagi ini.Di Kelantan, jumlah penduduk terjejas banjir berkurangan kepada 2,730 orang daripada 836 keluarga di 10 PPS di daerah Pasir Mas dan Tumpat, berbanding 3,308 orang daripada 1,022 keluarga malam tadi.Jabatan Pengairan dan Saliran (JPS) melalui laman sesawang turut melaporkan semua sungai utama di negeri itu kini berada pada paras biasa.Sementara itu, Tenaga Nasional Berhad (TNB) memaklumkan dua kawasan di Tumpat dan empat di Pasir Mas masih belum menerima bekalan elektrik berikutan penutupan bekalan susulan bencana itu.Di Tumpat, kawasan terlibat ialah Pulau Dolah dan Pantai Suri 1-2, manakala di Pasir Mas ialah Jabatan Pengairan dan Saliran Pengkalan Rakit, Jabatan Pengairan dan Saliran Bakat 2, Terusan dan Gertak No 3.

(Hanya empat PPS masih beroperasi di Terengganu menempatkan 232 keluarga)

Di Terengganu pula menyaksikan hanya 678 penduduk terjejas daripada 232 keluarga masih berada di empat PPS di negeri itu berbanding 926 penduduk terjejas daripada 285 keluarga pada 8 malam tadi, dengan hanya daerah Hulu Terengganu masih terjejas banjir dan operasi pembersihan giat dilakukan ketika ini.Sekretariat Jawatankuasa Pengurusan Bencana Negeri bagaimanapun menasihati orang ramai supaya sentiasa berhati-hati kerana masih ada amaran waspada hujan di beberapa kawasan.


UUM lancar Misi Bantuan Banjir ke Kelantan dan Terengganu

SINTOK, 5 Mac- Prihatin dengan tragedi banjir yang menimpa penduduk di Kelantan dan Terengganu, seramai 45 sukarelawan daripada Universiti Utara Malaysia, UUM menyertai Misi Bantuan Banjir ke negeri berkenaan.  Ke semua mereka akan berada di kedua-dua negeri tersebut selama tiga hari bermula hari ini. Dekan Hal Ehwal Pelajar UUM, Dr. Kamarul Azman Khamis berkata, sebuah bas, sebuah van dan sebuah pacuan empat roda digunakan dalam misi tersebut.

(Sebahagian sukarelawan UUM yang menyertai Misi Bantuan Banjir ke Kelantan dan Terengganu)

Selain menghulurkan bantuan, peserta misi juga turut membawa peralatan bagi membersihkan beberapa rumah penduduk terjejas akibat dipenuhi lumpur. Dr. Kamarul Azman berkata demikian selepas melepaskan peserta misi bantuan banjir UUM ke Pantai Timur di Sintok, pagi tadi. Banjir yang melanda Kelantan dan Terengganu baru-baru ini menyebabkan puluhan ribu penduduk terjejas selain menyebabkan banyak kerosakan harta benda, rumah kediaman dan kemudahan awam.


Tiga lelaki sesat di Gunung Keriang ditemukan selamat

ALOR SETAR, 5 Mac - Tiga lelaki yang dikhuatiri sesat selepas gagal menemui laluan keluar ketika melakukan aktiviti pendakian di Gunung Keriang dekat sini hari ini ditemukan dalam keadaan selamat.Ketua Zon 1 Jabatan Bomba dan Penyelamat Malaysia Kedah, Wan Mohd Hamizi Wan Mohd Zin berkata kesemua mangsa berjaya ditemukan pada pukul 11.33 malam.“Pihak bomba menjumpai kesemua mangsa di dalam gua di kawasan puncak gunung berkenaan dan mereka berada dalam keadaan lemah.“Mereka telah diberikan rawatan awal dan anggota bomba sedang dalam proses membawa kesemua mangsa turun ke kaki gunung untuk tindakan seterusnya,” menurut beliau dalam kenyataan malam tadi.

Terdahulu, Bernama melaporkan ketiga-tiga lelaki mendaki gunung itu pada 6 pagi bersama dengan rakan mereka yang lain.Bagaimanapun, mereka dikhuatiri sesat selepas tidak turun ke kaki gunung bersama dengan rakan lain. - BERNAMA


RM4.11 bilion untuk naik taraf kualiti, infrastruktur telekomunikasi negeri Johor

(Menteri Komunikasi Dan Multimedia, Tan Sri Annuar Musa pada sidang media selepas merasmikan program Riuh Ek! Keluarga Malaysia)

BATU PAHAT, 5 Mac - Negeri Johor mencatatkan jumlah penerimaan Point of Presence (PoP) paling tinggi menerusi pemancar yang dibina di bawah pelan Jalinan Digital Negara (JENDELA). Menteri Komunikasi Dan Multimedia, Tan Sri Annuar Musa berkata, pelan JENDELA fasa satu memberi 55 PoP kepada penduduk kawasan sekitar manakala sasaran sebanyak 568 PoP dijangka selesai dipasang pada Fasa Dua Pelan JENDELA. Bilangan itu menjadikan sejumlah 623 PoP akan ditempatkan dalam negeri Johor dengan perbelanjaan kira-kira RM934 juta. "Selain daripada itu usaha-usaha menaikkan, membina 222 pemancar baharu di Johor, 109 telah siap, 113 dalam proses pembinaan dan pada masa ini sasaran untuk mencapai 413,000 rumah atau pun premis yang mendapat perkhidmatan melalui gentian optik yang mana sekarang ini 246,901 telah pun siap dan 166,593 lagi yang sedang dalam pembinaan," katanya pada sidang media selepas merasmikan program Riuh Ek! Keluarga Malaysia di Arena Warna, Ayer Hitam, di sini malam tadi.Sebanyak RM4.11 bilion diperuntukkan bagi menaik taraf kualiti serta jaringan digital di seluruh negeri itu.

(Tan Sri Annuar Musa merasmikan program Riuh Ek! Keluarga Malaysia di Arena Warna, Ayer Hitam, Batu Pahat, Johor)

Terdahulu, Annuar sempat meluangkan masa melawat gerai jualan barangan kreatif, buah-buahan, persembahan seni dan muzik, bengkel kreatif, pameran seni serta kios jualan serta menyantuni orang ramai yang menghadiri program Riuh Ek!.Ayer Hitam, Johor menjadi lokasi pertama jelajah Program Riuh Keluarga Malaysia pada tahun 2022.Program yang diadakan selama tiga hari tersebut bertujuan memperkasa dan mendukung usahawan kreatif serta pengamal seni tempatan.Program anjuran Kementerian Komunikasi Dan Multimedia (KKMM) itu turut komited mempergiatkan semula landskap industri kreatif tempatan yang terjejas berikutan pandemik COVID-19 sejak wabak itu melanda pada tahun 2020.


Bulan Solat: JAWI sediakan surau bergerak di tapak pasar malam

KUALA LUMPUR, 4 Mac- Bersempena Bulan Solat Peringkat Kebangsaan, Jabatan Agama Islam Wilayah Persekutuan (JAWI) menyediakan surau bergerak di tapak-tapak pasar malam sekitar Kuala Lumpur.  Selain itu, Bengkel Solat Sempurna serta aktiviti solat berjemaah bersama Komuniti Disayangi turut menjadi pengisian.Menurut Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary ia suatu mekanisme dakwah bagi meningkatkan dan memperbaiki kualiti ibadah disamping menghayati hikmah dan kepentingannya dalam membentuk sahsiah."Pelancaran ini juga menonjolkan naratif di sebalik perintah kewajipan solat kepada seluruh umat Islam, solat mampu mendidik seseorang dalam membentuk sahsiah mulia dan terpuji dan terpuji dalam diri menjadi insan bertakwa, sabar, tawakal dan berjihad, mendidik jiwa menjadi tenang dan redha serta ikhlas, istiqomah, itqan, ihsan, berintigriti dan sebagainya," katanya.Ahmad Marzuk ditemui selepas melancarkan Bulan Solat Peringkat Wilayah Persekutuan di ibu negara.Antara pengisian menarik termasuk program Subuh Perdana, Kursus Pengurusan Ibadah Pesakit dan banyak lagi.

(Datuk Ahmad Marzuk Shaary melancarkan Bulan Solat Peringkat Wilayah Persekutuan di ibu negara)


'Kenal pasti jumlah usahawan terjejas banjir'- Noh

TANJUNG KARANG, 4 Mac- Kementerian Pembangunan Usahawan dan Koperasi sedang mengenal pasti jumlah sebenar usahawan yang terjejas banjir di Kelantan dan Terengganu bagi membolehkan bantuan disalurkan kepada mereka terbabit.Menterinya, Tan Sri Noh Omar, berkata pengumpulan maklumat usahawan berkenaan dibuat melalui proses yang sama seperti dilakukan kementerian itu ketika banjir berlaku di negeri lain pada Disember tahun lalu."Kita belum dapat lagi (jumlah sebenar usahawan terjejas), tetapi kita mempunyai lima saluran yang boleh mengesan golongan usahawan terbabit. Antara saluran itu, adalah menerusi Tekun Nasional (TEKUN), Amanah Ikhtiar Malaysia, (AIM) persatuan penjaja dan pihak berkuasa tempatan (PBT)," katanya Ujarnya, usahawan terjejas juga boleh membuat permohonan secara terus dalam talian yang kini sudah dibuka permohonannya.Beliau yang juga Ahli Parlimen Tanjong Karang berkata, golongan ini hanya perlu membuktikan mereka berniaga dan mengalami kerugian akibat banjir.Beliau berkata demikian pada sidang media selepas program Kembali ke Sekolah Parlimen Tanjong Karang, di Institut Pengurusan Peladang (IPP) Tanjong Karang.Seramai 1,300 pelajar daripada kategori asnaf dan miskin di Parlimen Tanjung Karang menerima sumbangan beg sekolah dan baucar pembelian kelengkapan sekolah bernilai RM 100.

(Noh bergambar bersama penerima bantuan program Kembali ke Sekolah Parlimen Tanjong Karang hari ini)

Dalam perkembangan lain, beliau menyeru Pihak Berkuasa Tempatan (PBT) di seluruh negara memberi kelonggaran kepada para usahawan berniaga untuk tidak mengeluarkan kompaun dan saman sewenang-wenangnya.Ini termasuk memberi peniaga 'tempoh bertenang' sekurang-kurangnya sehingga bulan Jun, sebelum menguatkuasakan undang-undang terhadap golongan tersebut.Noh Omar memaklumkan budi bicara pihak PBT amat diperlukan terutama pada waktu-waktu sukar ini. "Sebab kita kena terima hakikat khususnya di Selangor ini, orang kata dah jatuh ditimpa tangga. COVID-19 tak selesai, banjir pulak menimpa, kita kena ada rasa tolak ansur. Saya bercakap demikian kerana saya sebagai Menteri Usahawan dan Koperasi, kita bagi berbagai-bagai sumbangan, yang kena banjir pun kita bagi RM3,000 seorang. Apa maknanya kita bagi 3,000 kalau duit tu nanti kena bayar saman? Jadi saya minta jangan saman, jangan kompaun. Nasihat boleh sekiranya ada yang mengganggu lalulintas dan sebagainya," katanya.Noh turut menyatakan penghargaannya kepada Majlis Perbandaran Petaling Jaya (MPPJ) kerana telah mengeluarkan 850 lesen sementara kepada peniaga-peniaga kecil yang terjejas ketika musim pandemik, bagi membolehkan mereka meniaga.


Banjir di Kelantan, Terengganu, penduduk terjejas semakin berkurangan

KELANTAN, 4 Mac- Angka penduduk terjejas banjir di dua negeri Pantai Timur menunjukkan trend penurunan apabila 5,543 penduduk terjejas masih ditempatkan di 23 pusat pemindahan sementara (PPS) setakat 4 petang berbanding 7,561 pagi tadi. Di Kelantan, jumlah penduduk terjejas terus berkurangan apabila 3,703 individu daripada 1,153 keluarga masih ditempatkan di PPS di daerah Pasir Mas dan Tumpat setakat 4 petang, berbanding 4,715 orang daripada 1,506 keluarga pada 8 pagi tadi.Jabatan Pengairan dan Saliran (JPS) melaporkan semua sungai utama di Kelantan berada pada paras biasa.Sementara itu, situasi banjir di Terengganu hampir pulih sepenuhnya.Sekretariat Jawatankuasa Pengurusan Bencana Negeri memaklumkan ketika ini hanya tinggal satu sahaja daerah masih terjejas. Terbaharu kesemua PPS di Daerah Dungun telah ditutup sepenuhnya pada pukul 12 tengahari tadi.  Kemaskini sehingga pukul 4 petang hanya PPS di Daerah Hulu Terengganu sahaja yang masih beroperasi menempatkan 1,840 penduduk terjejas di 11 PPS melibatkan 508 keluarga berbanding 1,952 orang pada tengahari tadi.

(Situasi terkini banjir di Terengganu yang semakin pulih)


Jelajah AKM bantu usahawan tingkat perniagaan tatkala pandemik

(Timbalan Menteri Perpaduan, Wan Ahmad Fayhsal Wan Ahmad Kamal semasa ditemu bual wartawan)

JOHOR BAHRU, 4 Mac- Penganjuran program Jelajah Aspirasi Keluarga Malaysia, (Jelajah AKM) yang bermula semalam selama tiga hari di Dataran Angsana di sini antara usaha kerajaan membantu usahawan dan mereka yang terkesan dengan pandemik COVID-19.  Timbalan Menteri Perpaduan, Wan Ahmad Fayhsal Wan Ahmad Kamal berkata, selaras Aspirasi Keluarga Malaysia (AKM) penganjurannya juga menjadi platform penyaluran maklumat dasar kerajaan secara terus kepada rakyat.Jelasnya, penganjuran di Johor lebih fokus kepada nanas memandangkan negeri itu terkenal dengan hasil pertanian jenis itu."Di sini kita hendak memfokuskan pertanian nanas kerana Johor amat terkenal dengan pertanian nanas mungkin orang tak tahu dan negeri lain kita akan bagi tumpuan kepada kekuatan negeri tersebut sesuai mengikut cita rasa penduduk tersebut," katanya kepada pemberita semasa mengadakan tinjauan program tersebut. Perdana Menteri, Datuk Seri Ismail Sabri Yaakob, dijadual merasmikan Jelajah AKM itu, esok.

(Antara usahawan yang mengambil bahagian sempena Jelajah AKM di Dataran Angsana, Johor Bahru)

Sementara itu, jelajah AKM itu banyak memberi ruang kepada usahawan kecil untuk mengembangkan perniagaan mereka.Respon positif itu diterima daripada usahawan terlibat yang turut menyatakan bahawa mereka dapat menjalankan padanan perniagaan bersama usahawan lain. "Program ini sangat bagus, amat digalakkan, sebenarnya memang sangat diperlukan usahawan sebab di sini kita akan mula padanan perniagaan, mungkin sesama kita (usahawan) boleh bertuka-tukar produk," kata Musrifah Masri, salah seorang usahawan terlibat. Seorang lagi usahawan Muniran Sulaiman berkata, "kita mendapat rakan-rakan niaga baharu yang boleh berkongsi perniagaan dengan kita.. yang boleh jual produk dengan kita yang boleh jualkan produk kita, kita boleh jual produk dia jadi secara tidak langsung kita dapat satu agensi lain untuk pasarkan produk kita," katanya.  "Sangat-sangat membantu kami untuk melebarkan sayap kami sebab kami dapat peluang berjumpa dengan ramai orang dan dapat peluang untuk memperkenalkan produk kita, juga dapat peluang bagaimana untuk kami masuk ke pasaran lebih besar," kata seorang lagi usahawan, Maslinda Ahmad. Sebanyak 150 usahawan Industri Kecil Sederhana (IKS) terlibat memasarkan produk tempatan mereka menerusi JAKM itu.


KUD bantu usahawan baharu teroka peluang perniagaan

PONTIAN, 4 Mac - Program Mini Karnival Usahawan Desa (KUD) di Pontian, Johor menjadi platform kepada usahawan baharu meneroka peluang perniagaan menerusi insentif Kementerian Pembangunan Luar Bandar (KPLB).Timbalan Ketua Setiausaha (Dasar) KPLB, Datuk Che Murad Sayang Ramjan berkata antara insiatif yang dapat meningkatkan peluang perniagaan mereka, adalah perniagaan sepadan atau 'matching business'."Banyak peluang di luar sana yang mereka boleh capai melalui karnival ini. Kita ada pelbagai program yang dapat meningkatkan lagi peluang dalam perniagaan mereka," katanya kepada RTM.

(Che Murad Sayang pada Program Mini KUD di Pontian, Johor)

KUD melibatkan penyertaan 100 usahawan luar bandar serta kerjasama daripada enam agensi bawah KPLB. Karnival yang berlangsung selama tiga hari hingga esok itu menyasarkan 10,000 pengunjung.

Selain meningkatkan daya saing dan kebolehpasaran produk luar bandar, program turut menjadi medium mewujudkan akses pasaran produk luar bandar kepada pemborong.


Banjir Kelantan semakin pulih, penduduk terjejas berkurangan kepada 4,403

PASIR MAS, 4 Mac- Banjir di Kelantan semakin pulih dengan jumlah penduduk terjejas berkurangan.  Setakat pukul 11 pagi, 15 Pusat Pemindahan Sementara (PPS) masih aktif menempatkan 4,403 penduduk terjejas daripada 1,409 keluarga di dua jajahan iaitu Pasir Mas dan Tumpat.

(Penduduk membersihkan kawasan rumah setelah banjir semakin surut)

Info Bencana Jabatan Kebajikan Masyarakat (JKM) memaklumkan, 3,766 penduduk terjejas banjir ditempatkan di 11 PPS yang masih beroperasi di Pasir Mas. Manakala di Tumpat, 637 penduduk terjejas banjir ditempatkan di empat PPS iaitu SK Seri Tumpat 2, SK Pengkalan Kubor 2, SK Bunohan dan SK Kelaboran.


Polis Langkawi berjaya jumpa motosikal hilang, kurang dari empat jam dilaporkan

LANGKAWI, 4 Mac- Polis Daerah Langkawi berjaya menemukan semula sebuah motosikal yang dilaporkan hilang hanya dalam tempoh kurang dari empat jam.Kenyataan polis memaklumkan dalam kejadian pukul 6.10 petang semalam, anggota Balai Polis Kuah yang sedang melakukan rondaan di kawasan Penarak, Kuah telah menahan seorang wanita tempatan berusia 39 tahun dan merampas sebuah motosikal jenis Y15ZR.

(Motosikal yang dilaporkan hilang adalah jenis Yamaha Y15ZR)

Hasil semakan mendapati motosikal tersebut dilaporkan hilang di Ulu Melaka pada pukul 2.30 petang hari yang sama."Hasil ujian saringan awal air kencing mendapati suspek turut positif dadah jenis Morphine," menurut kenyataan itu lagi.Kes disiasat bawah Seksyen 379A Kanun Keseksaan dan Seksyen 15(1)(a) Akta Dadah Berbahaya 1952.


Banjir di Terengganu catat trend penurunan, bantuan kepada penduduk terjejas banjir diteruskan

KUALA TERENGGANU, 4 Mac- Jumlah penduduk terjejas banjir di Terengganu terus menunjukkan penurunan. Terbaharu, sehingga 6.00 pagi tadi, Pusat Pemindahan Sementara (PPS) Daerah Kuala Nerus telah ditutup sepenuhnya selepas Daerah Kemaman dan Kuala Terengganu ditutup pada petang semalam.  Kini hanya tinggal 2,846 penduduk terjejas ditempatkan di 16 PPS berbanding 5,126 sebelumnya.  Menurut Sekretariat Jawatankuasa Pengurusan Bencana Negeri memaklumkan ketika ini hanya dua daerah sahaja di negeri itu masih terkesan.  Di Hulu Terengganu masih merekodkan jumlah penduduk terjejas tertinggi iaitu 2,538penduduk.  Sementara, Daerah Dungun pula masih kekal dengan 308 orang.Sementara itu, Perdana Menteri semalam mengumumkan berita gembira buat penduduk terjejas banjir di Kelantan dan Terengganu."Peniaga tidak formal serta perusahaan mikro, kecil dan sederhana (PMKS) yang terjejas banjir di dua negeri berkenaan bakal dibantu. Turut tidak dipinggirkan golongan petani dan penternak," kata beliau menerusi catatan di Facebooknya semalam.

Menerusi ciapan itu, beliau turut menyatakan kesedihan serta bersimpati dengan rakyat yang terkesan akibat banjir.Justeru, dengan semangat Keluarga Malaysia, bantuan kepada mereka akan diteruskan.Perdana Menteri turut menzahirkan rasa syukur dengan perkembangan terkini banjir yang kini beransur pulih.


Hari Pendengaran Sedunia: 62 peratus bayi alami masalah pendengaran

SERDANG, 3 Mac- Empat bagi setiap 1000 bayi yang disaring mengalami masalah pendengaran kekal.Menteri Kesihatan, Khairy Jamaluddin berkata data tersebut berpandukan kepada 62 peratus bayi yang telah menjalani Saringan Pendengaran Universal Neonatal (UNHS).Beliau berkata, Kementerian Kesihatan (KKM) meletakkan sasaran untuk mencapai 90 peratus saringan pendengaran terhadap bayi di negara ini, dalam tempoh tiga tahun"Ini adalah penting kerana masalah hilang upaya pendengaran dalam kalangan bayi dan kanak-kanak adalah sepertimana yang disebut tadi oleh Dr. Samsah adalah 'Hidden Dissability' dan kegagalan pengesanan awal memberi impak ketara terhadap masa depan mereka," katanya semasa berucap pada perasmian Majlis Hari Pendengaran Sedunia 2022 di Serdang.Tambah Khairy, KKM telah melaksanakan Program Implan Koklea Kebangsaan sebagai langkah membantu individu yang mengalami masalah pendengaran kekal sejak 2008.Seramai 537 individu dewasa dan kanak-kanak telah menjalani pembedahan implan koklea di 10 hospital satelit implan koklea KKM.Untuk rekod, setakat ini terdapat 44 buah hospital Kementerian Kesihatan (KKM) yang menjalankan Program Saringan Neonatal.Tinjauan Kesihatan dan Morbiditi Kebangsaan 2019 pula menganggarkan, 7.6 peratus populasi dewasa atau 1.9 juta orang di negara ini mengalami ketidakupayaan pendengaran.

(Khairy Jamaluddin merasmikan  Majlis Hari Pendengaran Sedunia 2022 di Serdang)


Tindakan lebih tegas diperlukan untuk kekang jenayah hidupan liar

KUALA LUMPUR, 3 Mac - Undang-undang berkaitan jenayah hidupan liar perlu digubal semula.Menteri Tenaga dan Sumber Asli, Datuk Seri Takiyuddin Hassan berkata tindakan lebih tegas diperlukan bagi mengekang kegiatan terbabit.Menurut beliau, kementeriannya komited mengambil tindakan proaktif untuk mengukuhkan pemuliharaan hidupan liar dan habitatnya melalui pelbagai inisiatif.

(Takiyuddin Hassan berucap merasmikan sesi webinar bersempena Sambutan Hari Hidupan Liar Sedunia 2022, hari ini)

Ini bagi menjaga khazanah negara yang amat bernilai dalam menjamin kestabilan ekosistem. Antara cabaran yang dihadapi ialah pemburuan dan perdagangan haram oleh individu yang tidak bertanggungjawab.Selain itu, perubahan guna tanah, fenomena perubahan iklim dan penyakit zoonotik juga menjadi faktor penyebab pengecilan hidupan liar negara."Meningkatkan kadar denda maksimum daripada RM500,000 kepada RM1 juta dan hukuman penjara maksimum daripada 10 tahun kepada 15 tahun sebagai langkah pencegahan bagi menangani jenayah hidupan liar," kata Takiyuddin ketika merasmikan sesi webinar bersempena Sambutan Hari Hidupan Liar Sedunia 2022 hari ini.Menurut beliau, pihak kementerian sedang membangunkan instrumen kewangan baharu untuk mendapatkan dana konservasi.Selain itu, usaha secara konservasi hidupan liar melalui penglibatan kolektif semua pihak termasuk masyarakat awam, badan bukan kerajaan (NGO) dan badan korporat akan dipergiat.


Banjir Pantai Timur: jumlah penduduk terjejas berkurangan

KOTA BHARU, 3 Mac- Keadaan banjir di Kelantan semakin pulih dengan jumlah penduduk terjejas berkurangan kepada 4,809 orang setakat 7 malam tadi.Angka itu lebih rendah berbanding hampir 6,000 orang, tiga jam sebelum itu.Penduduk yang terlibat bencana ditempatkan di 18 Pusat Pemindahan Sementara (PPS) membabitkan 1,525 keluarga yang merupakan penduduk Pasir Mas dan Tumpat. Situasi sama turut berlaku di Terengganu, jumlah penduduk terlibat banjir kini berbaki 5,170 orang berbanding petang tadi.Sebanyak tiga daerah masih terlibat banjir dengan Hulu Terengganu merekodkan jumlah penduduk terjejas paling ramai iaitu seramai 4,846 orang.Manakala daerah Dungun merekodkan 308 penduduk terlibat dan di Kuala Nerus, jumlah penduduk terkesan bencana berkurangan kepada 16 orang. PPS di daerah Kemaman dan Kuala Terengganu telah ditutup sepenuhnya.

(Banjir di Terengganu semakin pulih/ gambar fail)


Yayasan Bank Rakyat permohonan biasiswa masih dibuka

(Noh Omar pada Program Prihatin Pendidikan Keluarga Malaysia di Felda Bukit Easter, Kota Tinggi)

JOHOR BAHRU, 3 Mac - RM14 juta diperuntukkan Yayasan Bank Rakyat bagi membantu pelajar daripada keluarga B40 dan kurang berkemampuan. Sebanyak 3,000 permohonan dalam talian telah diterima dan dibuka hingga hujung tahun ini.Permohonan pinjaman boleh ubah pendidikan ini ditawarkan dengan had siling pembiayaan hingga RM30,000 terbuka kepada semua penuntut di Institusi Pengajian Tinggi Awam dan Swasta.

(Noh Omar pada sidang media di Kota Tinggi hari ini)

Menteri Pembangunan Usahawan dan Koperasi, Tan Sri Noh Omar berkata kerajaan amat menyokong inisiatif berkenaan bagi menyediakan peluang pendidikan berkualiti untuk semua pelajar tanpa mengira kaum dan agama."Kalau mencapai kelulusan yang baik, dia tidak perlu bayar jadi ini satu-satunya yayasan yang memperkenalkan biasiswa ubahsuai untuk kita memberikan pertolongan dan sumbangan kepada pelajar," katanya selepas Program Prihatin Pendidikan Keluarga Malaysia di Felda Bukit Easter, Kota Tinggi.Sementara itu, kementerian itu juga akan segera menyalurkan bantuan RM3,000 bagi membantu usahawan terlibat banjir di Pantai Timur, bulan lalu.


Akta baharu larangan merokok masih di peringkat libat urus

(Khairy Jamaluddin dalam sidang media selepas merasmikan Hari Pendengaran Sedunia 2022 di Serdang hari ini)

SERDANG, 3 Mac - Penggubalan rang undang-undang larangan merokok dan pemilikan sebarang produk berkaitan termasuk rokok elektronik (vape) dalam kalangan generasi muda yang lahir selepas 2005 masih di peringkat sesi libat urus.Menteri Kesihatan, Khairy Jamaluddin berkata beliau berhasrat membentangkan RUU berkenaan pada sidang Parlimen sekarang.Namun masih terdapat beberapa peringkat libat urus yang perlu dijalankan termasuk dengan badan bukan kerajaan (NGO) dan pemain industri..

“Apabila semua proses selesai, akta ini akan dibentangkan sama ada sesi kali ini atau sesi akan datang."Jadi memang hasrat saya, insya-Allah kalau tidak dapat dibuat pada sesi kali ini, kita akan buat pada sesi yang kedua iaitu pada pertengahan tahun ini iaitu dua atau tiga bulan lagi," kata Khairy dalam sidang media selepas merasmikan Hari Pendengaran Sedunia 2022 di sini, hari ini.Pada 17 Feb lepas beliau memaklumkan akta tersebut akan diperkenalkan bagi melindungi generasi muda daripada terdedah kepada rokok dan produk tembakau.Tabiat merokok dan pengambilan produk tembakau merupakan faktor utama penyakit kanser dan 22% kematian.Dalam perkembangan lain, Khairy berkata pihaknya sedang mendapatkan pandangan penasihat undang-undang berhubung kesesuaian masa bagi membentangkan laporan Jawatankuasa Siasatan Bebas Insiden Kebakaran Hospital Sultanah Aminah (HSA), Johor Bahru kepada umum.


Banjir Pantai Timur: sektor pertanian dianggarkan rugi setengah juta

PUTRAJAYA, 3 Mac- Sebanyak RM500,000 kerugian dianggarkan Kementerian Pertanian dan Industri Makanan (MAFI) bagi sektor agromakanan yang terjejas akibat banjir di Kelantan dan Terengganu.Menterinya, Datuk Seri Dr Ronald Kiandee berkata, perusahaan sawah padi merupakan antara sub sektor yang teruk terjejas diikuti beberapa sektor agro makanan yang lain.Beliau berkatanilai sebenar kerugian bagaimanapun sedang dikenal pasti."Banjir di Kelantan dan Terengganu, kita sedang mengemas kini data kerosakan dalam sektor agromakanan," katanya dalam sidang media selepas menghadiri Majlis Konvokesyen Pertanian Ke-10 di Putrajaya.Majlis itu melibatkan 1,712 graduan yang telah menamatkan pengajian di 14 institusi latihan kendalian MAFI bagi 2020 dan 2021.Tambah Ronald, MAFI telah menyalurkan bantuan berjumlah RM22 juta kepada sektor agromakanan yang terjejas akibat banjir pada Disember lepas, meliputi bantuan untuk memulakan perusahaan.

(Datuk Seri Dr Ronald Kiandee pada Majlis Konvokesyen Pertanian Ke-10 di Putrajaya)


Tempoh sehingga 31 Mac untuk dapatkan dos penggalak adalah muktamad - Khairy

(Khairy Jamaluddin bercakap pada sidang media selepas Majlis Pelancaran Hari Pendengaran Sedunia Peringkat Kebangsaan 2022 di Hospital Serdang hari ini/BERNAMA)

SERDANG, 3 Mac -Tempoh sehingga 31 Mac ini untuk penerima vaksin primer Sinovac mendapatkan suntikan dos penggalak COVID-19 bagi mengekalkan status vaksinasi lengkap adalah muktamad, kata Menteri Kesihatan Khairy Jamaluddin.Beliau berkata selepas tarikh tersebut, status vaksinasi mereka akan bertukar menjadi tidak lengkap, sekiranya mereka masih belum mendapat dos penggalak COVID-19.“Bermula 1 April, bagi penerima dos primer Sinovac tidak kira usia untuk dewasa berusia lebih 18 tahun, warga emas tetapi tidak menerima dos penggalak, status vaksinasi akan bertukar daripada kuning kepada putih. Itu muktamad,” katanya dalam sidang media perkembangan situasi COVID-19 di sini hari ini.Kementerian Kesihatan (KKM) sebelum ini memutuskan penerima vaksin berusia 60 tahun ke atas dan individu berusia 18 tahun ke atas yang menerima vaksin jenis Sinovac, perlu mendapatkan dos penggalak sebelum 28 Feb bagi mengekalkan status vaksinasi lengkap.

Bagaimanapun Khairy dalam sidang media pada 24 Feb lepas mengumumkan tempoh bagi mendapatkan dos penggalak untuk golongan tersebut dilanjutkan sehingga 31 Mac ini.Khairy berkata sehingga kini, terdapat 35,000 warga emas yang merupakan penerima dos primer Sinovac, masih belum menerima dos penggalak.“Untuk warga emas, dos penggalak terbukti mencegah kesan buruk COVID-19. Oleh itu, adalah penting untuk golongan mendapatkan dos penggalak ini.“Memang gelombang Omicron dilihat tidak seganas Delta, tetapi bagi warga emas terutama komorbid ia bukanlah satu penyakit yang ringan kerana penyakit ini boleh bawa kematian,” katanya.Khairy berkata penerima vaksin primer Sinovac terutama warga emas, kini boleh mendapatkan suntikan dos penggalak secara jumpa terus di pusat pemberian vaksin.


Pecah amanah RM6.6 bilion: Najib, Mohd Irwan gagal permohonan dilepas tanpa dibebas

KUALA LUMPUR, 3 Mac- Mahkamah Tinggi Kuala Lumpur menolak permohonan Datuk Seri Najib Tun Razak dan bekas Ketua Setiausaha Perbendaharaan, Tan Sri Mohd Irwan Serigar Abdullah, untuk dilepas tanpa dibebaskan atas enam pertuduhan pecah amanah berjumlah RM6.6 bilion membabitkan International Petroleum Investment Company (IPIC).Hakim, Datuk Muhammad Jamil Hussin memutuskan keputusan tersebut selepas mengambil kira faktor pihak pendakwaan telah bersedia dengan perbicaraan."Permohonan untuk dilepaskan tanpa dibebaskan hanya boleh dibuat sekiranya pendakwaan tidak berhasrat untuk meneruskan kes.Sebelum ini mahkamah sudah menetapkan tarikh perbicaraan selama 32 hari pada September 2021 namun dilapangkan atas permohonan pihak pendakwa dan tidak dibantah pihak pembelaan,"katanya.

Hakim kemudian menetapkan 1 hingga 4 April dan 8 hingga 11 April serta sepanjang Mei tahun depan sebagai tarikh perbicaraan baharu kes tersebut.Pada 24 Oktober 2018, Datuk Seri Najib dan Tan Sri Mohd Irwan mengaku tidak bersalah atas enam pertuduhan pecah amanah ke atas harta kerajaan Malaysia berjumlah RM6.6 bilion, berkaitan bayaran kepada IPIC.Mereka dituduh melakukan kesemua kesalahan itu di Kompleks Kementerian Kewangan Malaysia, Wilayah Persekutuan Putrajaya antara tahun 2016 dan 2017.Kes disiasat mengikut Seksyen 409 Kanun Keseksaan yang dibaca bersama Seksyen 34 kanun sama, yang memperuntukkan hukuman penjara maksimum 20 tahun dan sebatan serta boleh dikenakan denda, jika sabit kesalahan.


JaminKerja Keluarga Malaysia: lebih 42,000 individu telah mendapat kerja setakat Januari- PM

PUTRAJAYA, 3 Mac- Sebanyak 42,166 orang telah mendapat kerja manakala 1,200 pekerjaan baharu berjaya diwujudkan pada Januari lalu.Kejayaan itu mencerminkan keadaan ekonomi Malaysia yang semakin pulih dengan pembukaan semula pelbagai sektor ekonomi dan sosial.Menurut kenyataan Perdana Menteri, Datuk Seri Ismail Sabri Yaakob, ia turut membuktikan bahawa inisiatif JaminKerja Keluarga Malaysia berada di landasan yang tepat, bagi mencapai sasaran penciptaan 600,000 pekerjaan pada tahun ini."Mengimbas kembali kejayaan yang telah dicapai pada tahun 2021, kerajaan dengan kerjasama bersepadu pelbagai kementerian, agensi pelaksana dan sektor swasta telah berjaya menempatkan 558,633 pekerjaan. "Pencapaian ini adalah 112 peratus daripada sasaran yang telah ditetapkan dan kerajaan yakin kejayaan ini boleh diulangi dengan sasaran yang lebih tinggi bagi tahun 2022," katanya dalam kenyataan hari ini.

(Datuk Seri Ismail Sabri (tengah) mempengerusikan mesyuarat Majlis Pekerjaan Negara (NEC) di Putrajaya hari ini)

Tambah beliau, mesyuarat Majlis Pekerjaan Negara (NEC) hari ini telah membincangkan program serta inisiatif yang telah dan akan dijalankan oleh agensi pelaksana untuk mencipta peluang pekerjaan bagi Keluarga Malaysia.NEC juga membincangkan strategi bagi mengurangkan kebergantungan kepada pekerja asing. Sistem kuota dan Multi-tier Levy (MTL) merupakan langkah yang boleh diambil dalam menangani isu tersebut selain sokongan daripada pihak majikan bagi mengimbangi impak kekurangan tenaga kerja pasca pandemik


Liputan 4G di Sarawak meningkat 82.86 peratus pada suku keempat 2021- Zahidi

KUALA LUMPUR, 3 Mac- Peratusan liputan rangkaian 4G di kawasan berpenduduk di Sarawak meningkat kepada 82.86 peratus pada suku keempat 2021 berbanding 73.67 peratus sebelum pelaksanaan Pelan Jalinan Digital Negara (JENDELA) pada suku kedua 2020. Timbalan Menteri Komunikasi dan Multimedia, Datuk Zahidi Zainul Abidin berkata sejak 31 Januari 2022, 83 tapak menara baharu dan 2,576 stesen pemancar telah dinaik taraf di negeri berkenaan. Jelasnya liputan jalur lebar 4G di Parlimen Baram, Betong, Hulu Rajang dan Serian juga bertambah baik selepas pelaksanaan JENDELA Fasa 1. "Terdapat sebanyak 105 lokasi telah dipasang dengan jalur lebar satelit termasuklah 100 lokasi di kawasan Rumah Panjang di Parlimen Hulu Rajang. Pembinaan 60 buah menara baharu di parlimen Hulu Rajang pula telah mula dilaksanakan dan dijangka siap secara berperingkat bermula suku keempat 2022 hingga suku ketiga 2023. Manakala terdapat sebanyak 15 stesen pemancar sedia ada di parlimen Hulu Rajang yang sedang dinaik taraf di bawah Projek Penaiktarafan Stesen Pemancar dan dijangka siap sepenuhnya pada suku keempat 2022," katanya pada sesi soal jawab persidangan Dewan Rakyat hari ini.Sehingga kini, terdapat tiga lokasi WiFi Komuniti di rumah panjang iaitu Kampung Uma Daro, Kampung Baloi Ukap dan Kampung Sungai Asap.“MCMC (Suruhanjaya Komunikasi dan Multimedia) akan mengkaji keperluan untuk meneruskan projek Wi-Fi Komuniti atau menyediakan jalur lebar teknologi lain pada masa hadapan,” katanya.Zahidi berkata demikian bagi menjawab soalan Datuk Wilson Ugak Kumbong (GPS-Hulu Rajang) mengenai jumlah Wi-Fi komuniti yang dipasang di rumah panjang serta status menaik taraf menara telekomunikasi di kawasan Parlimen Hulu Rajang menerusi program JENDELA.                                                   (Timbalan Menteri Komunikasi dan Multimedia, Datuk Zahidi Zainul Abidin pada sesi soal jawab persidangan Dewan Rakyat hari ini)


Lebih RM200,000 dibelanjakan, tangani konflik manusia-harimau

KUALA LUMPUR, 3 Mac- Kementerian Tenaga dan Sumber Asli melalui Jabatan Perlindungan Hidupan Liar dan Taman Negara (PERHILITAN) membelanjakan RM201,250 bermula Januari tahun ini bagi menangani konflik manusia-harimau melibatkan operasi mengesan serta menangkap harimau belang di daerah Gua Musang, Kelantan.  Menterinya, Datuk Seri Takiyuddin Hassan berkata kos tersebut melibatkan perolehan peralatan dan keperluan logistik bagi melaksanakan aktiviti penangkapan dan pengawalan. "Operasi ini masih dijalankan di kawasan seluas 88 kilometer persegi menggunakan beberapa kaedah bagi mengesan harimau belang di kawasan terbabit seperti memasang sebanyak 64 unit perangkap kamera di sekitar kawasan perkampungan dan denai laluan hidupan liar bagi memantau kehadiran harimau belang serta memantau dan mengesan menggunakan drone di lokasi-lokasi yang mudah dilihat seperti jalan-jalan balak," katanya pada sesi soal jawab persidangan Dewan Rakyat hari ini.

(Menteri Tenaga dan Sumber, Asli Datuk Seri Takiyuddin Hassan)Tambahnya lagi, kakitangan Jabatan PERHILITAN juga ditempatkan di lokasi untuk memantau serta membuat rondaan kawalan.

Penduduk tempatan turut bekerjasama melaporkan kepada petugas operasi sekiranya terdapat kesan baharu kemunculan harimau belang.  Pada 7 Januari lalu, seorang lelaki Orang Asli Anek Along maut dibaham harimau pada kejadian di Kampung Sau dekat Pos Bihai.


Peniaga informal, PKMS yang terjejas banjir akan dibantu- PM

KUALA LUMPUR, 3 Mac- Peniaga tidak formal serta perusahaan mikro, kecil dan sederhana (PMKS) yang terjejas dengan banjir di Kelantan dan Terengganu akan dibantu kerajaan.Selain itu, Perdana Menteri, Datuk Seri Ismail Sabri Yaakob berkata golongan petani dan penternak juga turut tidak terlepas daripada perhatian kerajaan.Menerusi catatan di Facebook hari ini beliau berkata Keluarga Malaysia turut bersedih dan simpati dengan penduduk terjejas banjir.“Keluarga Malaysia turut bersedih dan simpati dengan mangsa banjir. Justeru bantuan-bantuan untuk mereka akan diteruskan,” katanya.Semalam, beliau sempat meluangkan masa meninjau pusat pemindahan sementara (PPS) dan keadaan semasa banjir di Terengganu dan Kelantan serta menyerahkan sumbangan kepada mangsa yang terlibat.Perdana Menteri turut menzahirkan kesyukuran dengan perkembangan banjir semasa di Terengganu yang kini beransur pulih.“Alhamdulillah keadaan banjir di Terengganu beransur pulih. Di Kelantan keadaan banjir masih belum reda. Terdapat 22 pusat pemindahan sementara yang masih beroperasi,” katanya.

(Perdana Menteri, Datuk Seri Ismail Sabri Yaakob semasa menyampaikan Bantuan Wang Ihsan dan barang keperluan untuk mangsa banjir di Pusat Pemindahan Sementara (PPS) Kampung Batu 23, Hulu Terengganu, semalam)


Tiada lagi pengeluaran khas KWSP sebelum persaraan

KUALA LUMPUR, 3 Mac- Kumpulan Wang Simpangan Pekerja (KWSP) tidak bercadang memperkenal skim pengeluaran khas baharu bagi ahlinya buat masa ini.Jelas Ketua Pegawai Eksekutifnya, Datuk Seri Amir Hamzah Azizan, ia memandangkan data dan indikator tertentu menunjukkan negara kini berada pada fasa pemulihan ekonomi termasuk sektor pekerjaan yang semakin pulih. "Tiba masa bagi KWSP memfokuskan kepada mandat asalnya, iaitu memperkukuh simpanan persaraan pencarum. Data-data pekerjaan dan GDP telah menunjukkan negara dalam era pemulihan, jadi saya harap tidak perlu mengeluarkan lagi simpanan, kita perlu terus kepada mandat KWSP iaitu menolong ahli membina simpanan untuk hari tua," katanya pada sesi taklimat kewangan di sini.

(Datuk Seri Amir Hamzah Azizan, Ketua Pegawai Eksekutif KWSP pada sesi taklimat kewangan di Ibu Negara)

Sebelum ini, sejumlah RM110 bilion telah dikeluarkan pencarum menerusi tiga skim pengeluaran khas iaitu i-Lestari, i-Sinar dan i-Citra sebelum ini.


178 projek sakit dikenal pasti, kerajaan cari penyelesaian atasi masalah projek Laman Changkat Jering

(Ahli Parlimen Jeli, Datuk Seri Mustapa Mohamed dalam sidang Dewan Rakyat hari ini)

KUALA LUMPUR, 3 Mac- Sebanyak 178 daripada 6,755 projek pembangunan yang dipantau bawah Unit Penyelarasan Pelaksanaan Jabatan Perdana Menteri (ICU) pada tahun ini dikategorikan sebagai projek sakit atau mengalami kelewatan; melebihi 20 peratus berbanding jadual dirancang.  Menteri Di Jabatan Perdana Menteri (Ekonomi) Datuk Seri Mustapa Mohamed, berkata 92 daripada projek tersebut sedang dan telah diambil tindakan intervensi pihak ICU.  Mengulas lanjut, Mustapa memaklumkan di Bukit Gantang, terdapat satu projek iaitu di Changkat Jering yang mungkin boleh dianggap sebagai projek 'gajah putih'.  Projek itu ialah projek Laman Changkat Jering dan menurut pihak Majlis Perbandaran Taiping, pada awalnya projek tersebut mendapat peruntukan Kementerian Perumahan dan Kerajaan Tempatan sebanyak RM2.8 juta.  "Selepas itu, pada tahun 2012, ICU menyediakan sebanyak RM3 juta. Projek ini siap sepenuhnya pada tahun 2014. Adalah difahamkan projek ini mempunyai empat komponen, iaitu 20 gerai basah, 150 gerai kering, 30 gerai makanan dan 12 kios. Pada masa ini, 20 gerai basah dan 150 gerai kering masih kosong. Saya difahamkan bahawa pihak Majlis Perbandaran Taiping sedang berbincang dengan Lembaga Kemajuan Ikan Malaysia untuk mencari penyelesaian," katanya semasa sesi soal jawab lisan di Dewan Rakyat pagi ini.

Persoalan mengenai perkara itu dibangkitkan Ahli Parlimen Bukit Gantang, Datuk Syed Abu Hussin Hafiz Syed Abdul Fasal.

(Ahli Parlimen Bukit Gantang bertanya soalan semasa sesi soal jawab lisan hari ini)

Tambah Mustapa, beliau bersama dengan Ketua Setiausaha Negara mempengerusikan Jawatankuasa Pemudahcara Pelaksanaan Projek Pembangunan Negara untuk mempercepatkan pelaksanaan projek pembangunan.  Sejak penubuhan pada Disember 2020, jawatankuasa tersebut telah bermesyuarat sebanyak 10 kali dan terakhir adalah pada 31 Januari lalu.


JPJ diserang pemandu lori balak guna kapak

KUALA NERANG, 3 Mac- Sepasukan pegawai Jabatan Pengangkutan Jalan (JPJ) Kedah berdepan detik cemas apabila diserang seorang pemandu lori balak dengan menggunakan sebilah kapak panjang.Kejadian berlaku di Simpang Tiga Kurung Hitam, Kuala Nerang, dekat Padang Terap, di sini.Ketua Polis Daerah Padang Terap, DSP Mulkiaman Manzar berkata, dalam kejadian pukul 10.50 pagi itu, pegawai JPJ berkenaan sedang melakukan rondaan harian sebelum terserempak dengan lori yang sarat dengan muatan balak di tepi jalan."Sebaik berhenti di tepi jalan, pemandu lori berusia 50-an kemudian turun dari lori dan menunjukkan sekeping saman yang dikenakan terhadapnya pada awal Januari lalu.Ketika diminta menyerahkan lesen memandu dan kad pengenalan, suspek bagaimanapun enggan berbuat demikian dan berlaku sedikit pertengkaran sebelum suspek kembali ke dalam lori dan mengambil telefon bimbit untuk menangkap gambar pegawai JPJ tersebut," katanya.

(Suspek memberhentikan lori yang sarat dengan muatan balak di tepi jalan sebelum berlaku pertengkaran dengan pegawai JPJ bertugas)

Tambah beliau, suspek kemudian mengambil sebilah kapak panjang dan terus menghayunnya ke arah pegawai JPJ ."Bagaimanapun, mereka sempat mengelak sebelum salah seorang daripadanya memegang suspek dan merampas kapak tersebut.Pegawai JPJ dan suspek kemudian tampil ke Balai Polis Kuala Nerang untuk membuat laporan sebelum suspek ditahan kira-kira pukul 1 petang di hadapan Ibu Pejabat Polis Daerah (IPD) Padang Terap untuk siasatan lanjut," katanya lagi.Kes disiasat di bawah Seksyen 186/324 kanun keseksaan kerana menghalang tugas penjawat awam.


Everton gantung perjanjian tajaan dengan jutawan Rusia.

LONDON, 3 Mac- Kelab Liga Perdana Inggeris Everton berkata pada Rabu bahawa mereka telah "menggantung dengan serta-merta" perjanjian penajaan dengan beberapa syarikat membabitkan jutawan Rusia Alisher Usmanov yang dikatakan mempunyai kepentingan dengan Rusia.

Tindakan itu diambil ekoran pencerobohan Moscow terhadap Ukraine.

”Kami mengesahkan bahawa telah menangguhkan semua urusan penajaan komersial dengan syarikat Rusia USM, Megafon dan Yota berkuat kuasa serta-merta," kata kenyataan Everton.

(Usmanov, telah pun dibekukan asetnya oleh Kesatuan Eropah sebagai sebahagian daripada sekatan yang dikenakan sebagai tindak balas kepada pencerobohan Rusia ke atas Ukraine)

USM Holdings, syarikat milik Usmanov yang berkelahiran Uzbekistan menaja tempat latihan Everton, dengan perjanjian awal lima tahun diumumkan pada 2017.

Ia juga mempunyai pilihan untuk menamakan hak untuk stadium baharu The Toffees dengan perjanjian bernilai £30 juta (AS$40 juta) kepada kelab Merseyside itu.

Usmanov yang berusia 68 tahun, sekutu Presiden Rusia Vladimir Putin, telah pun dibekukan asetnya oleh Kesatuan Eropah sebagai sebahagian daripada sekatan yang dikenakan sebagai tindak balas kepada pencerobohan Rusia ke atas Ukraine.

Everton menambah mereka "terkejut dan sedih dengan peristiwa ngeri yang berlaku di Ukraine," serta menggesa "keadaan tragis" itu berakhir secepat mungkin.

The Toffees mempunyai pemain Ukraine iaitu Vitalli Myolenko, dan menyatakan mereka akan memberikan sokongan penuh kepada pemain itu dan keluarganya.

Kemas kini dalam Jurnal Rasmi Kesatuan Eropah menyebut Usmanov, rakan kongsi perniagaan lama pemilik Everton Farhad Moshiri, adalah antara 26 individu yang disasarkan dengan sekatan pada hari Isnin.

Usmanov kemudiannya menentang hukuman EU itu sambil mengumumkan pada Selasa bahawa dia akan berehat buat sementara waktu, daripada jawatannya sebagai presiden Persekutuan Lawan Pedang Antarabangsa (FIE).

"Saya percaya keputusan sedemikian adalah tidak adil, dan alasan yang digunakan untuk membuat sekatan adalah dakwaan palsu dan fitnah yang merosakkan kehormatan, maruah dan reputasi perniagaan saya," tulisnya dalam satu kenyataan yang disiarkan di laman web FIE.

“Saya akan menggunakan semua cara undang-undang untuk melindungi kehormatan  dan reputasi saya.

"Saya dengan ini menangguhkan tugas saya sebagai presiden Persekutuan Lawan Pedang Antarabangsa berkuat kuasa serta-merta sehingga keadilan dipulihkan."

EU menyifatkan Usmanov sebagai seseorang yang mempunyai hubungan rapat dengan Putin, menambah: "Dia telah dirujuk sebagai salah seorang oligarki kegemaran Vladimir Putin.

"Beliau dianggap sebagai salah seorang pegawai perniagaan Rusia, yang diamanahkan untuk mengurus aliran kewangan, tetapi kedudukan mereka bergantung pada kehendak Presiden." - AFP


Ban pecah di Taman Sri Muda, kerja pembaikan sedang dijalankan

SHAH ALAM, 3 Mac- Sebuah ban berhampiran pintu kunci air di Taman Sri Muda, Seksyen 25 di sini pecah dipercayai akibat hujan lebat di kawasan tersebut petang tadi.

Pengarah Bomba Selangor Norazam Khamis berkata pihaknya menerima panggilan mengenai kejadian daripada penduduk pada 8.15 malam sebelum anggota Balai Bomba dan Penyelamat Shah Alam tiba di lokasi 14 minit kemudian.

“Keadaan di lokasi terkawal. Kerja pembaikan sedang dilakukan Jabatan Pengairan dan Saliran,” katanya dalam kenyataan.

Norazam berkata pihaknya turut menggerakkan lima bot ke lokasi kejadian sebagai langkah berjaga-jaga.

“Bomba akan terus berada di lokasi sehingga air pasang pada 12 tengah malam untuk memantau paras air. Setakat ini tiada limpahan air ke kawasan kediaman penduduk,” katanya.


Projek tebatan banjir fasa 2 RM1.3 bilion untuk selesaikan masalah banjir di Pasir Mas, Tumpat

PASIR MAS, 2 Mac - Kementerian Alam Sekitar dan Air (KASA) telah mengemukakan cadangan untuk melaksanakan projek tebatan banjir fasa dua membabitkan kos RM1.3 bilion di dua daerah, iaitu Pasir Mas dan Tumpat, Kelantan.Perdana Menteri Datuk Seri Ismail Sabri Yaakob berkata projek berkenaan dijangka akan menyelesaikan masalah banjir yang melanda Pasir Mas dan Rantau Panjang yang merupakan sebahagian daripada daerah itu serta Tumpat.Katanya projek tebatan banjir fasa dua merupakan kesinambungan kepada projek fasa satu yang sedang berjalan di Rantau Panjang membabitkan kos RM600 juta."Projek tebatan fasa dua berjumlah RM1.3 bilion sedang diteliti untuk mendapatkan bajet. Kalau bajet lulus isu berkaitan banjir di tiga kawasan tersebut dapat diselesaikan,” katanya.Beliau berkata demikian pada sidang media selepas mendengar taklimat keadaan banjir di Jajahan Pasir Mas dan menyampaikan sumbangan kepada mangsa banjir di PPS Sekolah Kebangsaan Gelang Mas, di sini pada Rabu.Turut hadir Menteri Besar Kelantan Datuk Ahmad Yakob, Menteri Komunikasi dan Multimedia Tan Sri Annuar Musa, Menteri Pembangunan Luar Bandar Datuk Seri Mahdzir Khalid dan Menteri Wilayah Persekutuan Datuk Seri Dr Shahidan Kassim.

(Ismail Sabri (tengah) pada sesi taklimat semasa mengadakan lawatan ke PPS Pasir Mas di SK Gelang Mas Pasir Mas pada Rabu)

Ismail Sabri meluangkan masa kira-kira sejam untuk mendengar taklimat mengenai perkembangan banjir semasa di Kelantan oleh pihak Jabatan Pengairan dan Saliran (JPS) di PPS berkenaan yang menempatkan 808 penduduk terjejas daripada 277 keluarga dari kawasan sekitar.

Beliau berkata, seramai 7,651 penduduk terjejas banjir di Kelantan dan Terengganu yang berpindah ke Pusat Pemindahan Sementara (PPS) akibat bencana banjir akan menerima bantuan wang ihsan (BWI) dalam kadar segera."Bantuan sebanyak RM1,000 bagi setiap isi rumah itu akan diagih kepada penduduk terjejas mengikut senarai berdaftar di PPS sebelum mereka dibenarkan pulang ke rumah masing-masing,"  Selain bantuan wang ihsan, kerajaan turut menyalurkan pelbagai lagi bentuk bantuan termasuk bayaran RM2,500 untuk pembelian tunai kelengkapan rumah rosak akibat banjir, baucar atau rebat RM500 bagi kerosakan barangan elektrik, RM1,000 bagi pembaikan kenderaan rosak dan diskaun 50 peratus bagi pembelian alat ganti yang kenderaan," katanya.


50 sukarelawan BSYJM bersedia bantu untuk pasca banjir di Pantai Timur

SIK, 2 MAC - Seramai 50 ahli Briged Sukarelawan Yayasan Jariah Malaysia (BSYJM) akan digerakkan ke kawasan yang dilanda banjir di Pantai Timur dalam masa terdekat ini.Pengarahnya, Mahadzir Abdul Hamid berkata, pihaknya kini sedang mengumpul maklumat berkaitan kawasan yang terjejas sebagai inisiatif pasca banjir."Dalam misi bantuan kali ini, kita lebih fokuskan kepada aktiviti pasca banjir seperti kerja pembersihan mencuci rumah yang diseliputi banjir lumpur."Misi ini juga akan memberikan sumbangan seperti bekalan makanan, pakaian, dan peralatan-peralatan kegunaan peribadi," kata kepada RTM di sini, hari ini.

Katanya, kelengkapan kenderaan seperti ambulan dan pacuan empat roda juga berada dalam keadaan siap siaga dan bersedia untuk digerakkan pada bila-bila masa.Pihaknya turut mengalu-alukan sumbangan daripada mana-mana pihak yang bersimpati untuk menyalurkan sumbangan keperluan asas harian ke Pantai Timur.Orang ramai yang berminat untuk menyalurkan sumbangan boleh menghantar ke Pusat Operasi BSYJM di Kampung Tala, Mukim Jeneri, di sini.Sebelum ini, BSYJM pernah melaksanakan misi bantuan bencana banjir di Selangor pada penghujung tahun lalu.


Johor lokasi pertama JAKM

JOHOR BAHRU, 2 Mac - Johor dipilih lokasi pertama penganjuran program Jelajah Aspirasi Keluarga Malaysia (JAKM).Berlangsung di Dataran Angsana Johor Bahru, program tiga hari itu dijangka menerima kehadiran 10,000 pengunjung bermula esok.Program edisi pertama ini akan bermula pukul 9 pagi hingga 8 malam dengan pelbagai pengisian.Antaranya pameran oleh agensi kerajaan, jualan Industri Kecil Sederhana (IKS), Jualan Keluarga Malaysia dan Padanan Perniagaan.Selain itu, terdapat juga khemah yang disediakan untuk Sukan Rakyat dan Pertandingan E-Sukan."Kita juga ada Citra Desa Keluarga Malaysia yang menyediakan pelbagai jualan, masakan yang semuanya dari negeri Johor," kata Ketua Penolong Pengarah Kanan Seksyen Program Strategik Unit Penyampaian Kemakmuran Bersama (SEPADU), Alfizan Omar.

Jelajah Aspirasi Keluarga Malaysia (JAKM) diterajui Kementerian Perpaduan Negara bersama Pejabat Setiausaha Kerajaan Negeri Johor merupakan kesinambungan kepada Program 100 Hari Aspirasi Keluarga Malaysia yang diadakan di Pusat Konvensyen Kuala Lumpur, Disember lalu.Ia diadakan bertujuan memacu pemulihan negara secara berstruktur bagi menyumbang ke arah pengukuhan pasaran tenaga kerja secara lebih menyeluruh untuk pembangunan ekonomi lebih mampan.Majlis perasmian akan disempurnakan Perdana Menteri, Datuk Seri Ismail Sabri Yaakob Sabtu ini.


Rangkaian 4G di Melaka meningkat 99.63 peratus

MELAKA, 2 Mac - Liputan rangkaian 4G di kawasan berpenduduk di Melaka meningkat kepada 99.63 peratus pada suku ke-empat pada tahun 2021, berbanding 95.50 peratus pada suku pertama dua tahun lalu.Menurut Exco Pendidikan dan Teknologi Melaka, Datuk Rais Yasin, ia hasil daripada pelaksanaan Jalinan Digital Negara (JENDELA) 2020-2022. Menurutnya, kerajaan negeri melalui Melaka ICT Holding Sdn Bhd (MICTH) dengan pemantauan Suruhanjaya Komunikasi dan Multimedia Malaysia (SKMM) terus melaksana pelbagai inisiatif bagi penambahbaikan capaian jalur lebar di negeri ini. "Jadi inisiatif kerajaan negeri adalah dengan membina menara-menara baru dan menaiktaraf struktur pemancar telekomunikasi di bawah JENDELA."Kita merancang untuk membina 60 menara baru, manakala menara yang sudah siap dibina pada tahun 2021 adalah sebanyak 26 menara.

Katanya, sekiranya tiada masalah yang berlaku pada tahun ini, pihaknya berhasrat membina 34 lagi menara stesen pemancar.Untuk rekod sebanyak 144 stesen pemancar turut dinaiktaraf kepada 4G selain penyediaan capaian gentian optik lebih 41,000 premis.


Peruntukan RM900 juta beri kelegaan pemain sektor agromakanan

PAGOH, 2 Mac - Peruntukan lebih RM900 juta yang disalurkan Kementerian Pertanian dan Industri Makanan sejak dua tahun lalu, berjaya membantu pemain industri khususnya sektor agromakanan kekal bertahan ketika berdepan cabaran pandemik COVID-19. Menterinya, Datuk Seri Dr Ronald Kiandee berkata peruntukan tersebut diberikan menerusi Pakej Rangsangan Ekonomi Prihatin Rakyat (PRIHATIN), Pakej Jana Semula Ekonomi Negara (PENJANA) dan Dana Jaminan Makanan.

(Ronald Kiandee pada sesi libat urus sempena Jelajah Dialog Industri Agromakanan bersama komuniti)

Dalam usaha memastikan setiap pemain industri dapat memanfaatkan peruntukan itu, kementerian komited meneruskan sesi dialog atau libat urus bersama golongan tersebut. "Untuk mendengar cadangan dan keluhan mereka dan mengambil tindakan perlu dalam bentuk penyelesaian oleh dasar dan sebagainya, untuk menentukan industri agromakanan dapat dibangunkan serta menyumbang kepada pertumbuhan ekonomi negara," katanya.Beliau sebelum itu mengadakan sesi libat urus sempena Jelajah Dialog Industri Agromakanan bersama komuniti, di sini hari ini.Subsektor tanaman masih kekal sebagai penyumbang utama melibatkan RM24.1 bilion berbanding subsektor lain di bawah sektor agromakanan pada 2020.


JOHOR BAHRU, 2 Mac - Ayer Hitam menjadi lokasi pertama jelajah Program Riuh Ek! Keluarga Malaysia. Timbalan Ketua Setiausaha Komunikasi Strategik dan Industri Kreatif, Kementerian Komunikasi dan Multimedia, Mastura Ahmad Mustafa berkata sejak 2017 program itu hanya diadakan di Lembah Klang. "Kini Program Riuh Ek! Keluarga Malaysia diperluas ke negeri-negeri untuk memberi peluang kepada lebih ramai masyarakat untuk menikmati karya penggiat industri kreatif dan seni," katanya.

Beliau menyatakan demikian ketika ditemubual JohorFM secara maya. Program Riuh Ek! Keluarga Malaysia akan berlangsung mulai esok hingga Sabtu (5hb) ini di Arena Warna, Ayer Hitam, di sini.


PM lawat penduduk terjejas banjir di Hulu Terengganu, sampaikan wang ihsan

HULU TERENGGANU, 2 Mac - Perdana Menteri Datuk Seri Ismail Sabri Yaakob melawat penduduk terjejas banjir di pusat pemindahan sementara (PPS) Kampung Batu 23, di sini hari ini..Beliau tiba di PPS berkenaan pada 2.15 petang dengan diiringi Menteri Komunikasi dan Multimedia Tan Sri Annuar Musa, Menteri Pembangunan Luar Bandar Datuk Seri Mahdzir Khalid, Menteri Besar Terengganu Datuk Seri Dr Ahmad Samsuri Mokhtar dan Menteri Wilayah Persekutuan Datuk Seri Dr Shahidan Kassim."Kesempatan itu turut diambil untuk mengagihkan bantuan wang ihsan berjumlah RM1,000 setiap keluarga," katanya.

Terdapat 272 penduduk daripada 75 ketua isi rumah di tempatkan di PPS berkenaan sejak Sabtu lalu.

Beliau turut mengumumkan, penduduk terjejas banjir kali ini juga layak menerima bantuan-bantuan lain yang disediaka bawah Tabung Kumpulan Wang Amanah Bantuan Bencana Negara.  Ini termasuk bantuan pembelian keperluan asas.  "Gelombang pertama dulu sama sahaja apa yang mereka terima di Terengganu sama saja terima. Bantuan wang ihsan RM1,000,""RM2,500 untuk beli baiki dan barangan rumah dan elektrik, baiki kenderaan. Hampir RM10,000,"Perdana Menteri meluangkan masa kira-kira setengah jam beramah mesra dengan orang ramai, sebelum menyampaikan sumbangan berkenaan kepada penduduk terjejas. Beliau seterusnya bertolak ke Kelantan untuk melawat sebuah lagi PPS di Pasir Mas.


Projek E-FFB elak manipulasi ketidakpatuhan industri sawit

(Jeck Seng pada sidang media selepas pelancaran projek rintis E-FFB)

JOHOR BAHRU, 2 Mac - Projek Rintis Elektronik Kumpulan Buah Segar secara dalam talian E-FFB oleh Kementerian Perusahaan Perladangan dan Komoditi, melalui Lembaga Minyak Sawit Malaysia (MPOB) mampu memantau pelaporan rekod urus niaga keluaran sawit oleh pemegang lesen ke dalam pangkalan data MPOB.Timbalan Menterinya, Datuk Seri Wee Jeck Seng berkata ia sekali gus mampu mengawal dan mengelakkan manipulasi dan ketidakpatuhan dalam industri.Manfaatnya, dapat membanteras aktiviti tidak sihat dalam urusan pembelian dan penjualan."Sistem E-FFB dijangka boleh digunakan bulan hadapan melibatkan penyertaan 2,458 pekebun kecil kelapa sawit, 10 peniaga buah sawit dan sebuah kilang sawit di kawasan Tanjung Piai," katanya.Beliau ditemui pada pelancaran projek rintis E-FFB MPOB di Dewan Serbagun Taman Emas Merah, Pekan Nanas di sini.

(Jeck Seng pada pelancaran projek rintis E-FFB)

Pihaknya berharap sistem ini memberi manfaat kepada pihak berkenaan selain menjadi salah satu sistem nasional yang mengubah persekitaran kerja ke arah pendigitalan industri sawit.


JPA diminta senaraikan COVID-19 sebagai penyakit berjangkit

(Ibu bapa menemani anak mereka bagi mendapatkan suntikan Vaksin COVID-19)

AYER KEROH, 2 Mac - Kerajaan Melaka mencadangkan Jabatan Perkhidmatan Awam (JPA) menyenaraikan virus COVID-19 sebagai salah satu penyakit berjangkit yang memerlukan cuti kuarantin.

Exco Kesihatan dan Antidadah negeri, Dr Muhamad Akmal Saleh berkata, langkah itu akan memberi kemudahan kepada ibu bapa khususnya yang mempunyai anak bawah umur 8 tahun, untuk menjaga anak mereka yang dijangkiti tanpa perlu menolak cuti tahunan.  Cadangan tersebut dikemukakan susulan SOP baharu Kementerian Kesihatan (KKM) menetapkan, kontak rapat yang sudah lengkap vaksinasi dan tidak bergejala tidak perlu menjalani kuarantin dan boleh bekerja seperti biasa.

(Dr Muhamad Akmal dalam  sidang media selepas Persidangan Ke-2, Penggal Pertama, Dewan Undangan Negeri Melaka ke-15 di Seri Negeri)

"Saya percaya jika anak kecil mereka positif, tiada siapa yang mahu menjaga mereka sepanjang tempoh kuarantin antara tujuh hingga 10 hari, dan ibu bapa perlu mengambil cuti tahunan untuk menjaga anak mereka.

"Adalah tidak adil jika mereka terpaksa mengambil cuti tahunan dan ada dalam kalangan mereka terpaksa juga berkerja, sehingga mengganggu fokus pada pekerjaan.

"Bila senarai penyakit berkenaan dimasukkan dalam senarai penyakit berjangkit kesemua penjawat awam boleh mendapat cuti tanpa rekod selama lima hari," katanya.

"Jika anak mereka terkena seperti juga penyakit deman campak, HFMD dan empat penyakit yang lain maka mereka layak untuk mendapat cuti tanpa rekod dan lebih bagi memudahkan urusan mereka. Jika tidak hari ini mereka terpaksa ambil cuti tahunan,"kata Muhamad Akmal dalam sidang media selepas Persidangan Kedua, Penggal Pertama, Dewan Undangan Negeri Melaka ke-15 di Seri Negeri, di sini. Mengulas mengenai pelaksanaan PICKids di Melaka beliau berkata, sehingga semalam liputan telah mencecah hampir 37%, kedua tertinggi selepas Sarawak.  Sepanjang tempoh pelaksanaannya, tiada kesan teruk dilaporkan, sekali gus membuktikan vaksin COVID-19 selamat untuk kanak-kanak.


13 kertas siasatan dibuka sepanjang kempen PRU Johor

JOHOR BAHRU, 2 Mac - Polis Diraja Malaysia (PDRM) di negeri ini membuka 13 kertas siasatan sepanjang kempen Pilihanraya Umum (PRU) Dewan Negeri Johor ke-15, sejak Sabtu lalu hingga semalam.Jurucakap media PRU Dewan Negeri Johor, IPK Johor, Supt Ibrahim Mat Som berkata sebanyak 369 permit telah diluluskan di seluruh Johor.Katanya, untuk semalam sahaja, pihaknya telah meluluskan 81 permit dan membuka empat kertas siasatan.“PDRM Johor menasihatkan supaya semua parti serta kumpulan penyokong sentiasa mengikuti segala prosedur operasi standard (SOP) pencegahan COVID-19 dan peruntukkan undang-undang yang telah ditetapkan dalam tempoh berkempen.“Semua parti juga serta kumpulan penyokong dinasihatkan agar memastikan kempen yang dijalankan tidak mengganggu atau menghalang laluan lorong orang ramai dan laluan pengguna jalan raya serta menghormati antara satu sama lain,” katanya dalam kenyataan hari ini.

Menurutnya, kes-kes berkenaan disiasat di bawah Seksyen 509 Kanun Keseksaan / Seksyen 233 Akta Komunikasi dan Multimedia 1998, Seksyen 427 Kanun Keseksaan dan 4A (1) Akta Kesalahan Pilihan Raya 1954.


Banjir Pantai Timur:21 balai polis, pos PGA terjejas

(Datuk Razarudin melakukan kerja-kerja pembersihan di balai Polis Manir dalam lawatan ke Kuala Terengganu)

KUALA TERENGGANU, 2 Mac - Sebanyak 10 balai polis dan 11 pos Polis Gerakan Am (PGA) di negeri ini dan Kelantan terjejas dalam bencana banjir, sejak Jumaat lalu. Timbalan Ketua Polis Negara, Datuk Razarudin Husain berkata, di Terengganu, sebanyak empat balai polis dikenal pasti iaitu di Manir, Air Putih di Kemaman dan Kuala Jengal serta Pasir Raja di Dungun.Katanya, di Kelantan pula, banjir menjejaskan balai Rantau Panjang, Bakong, Jeram Perdah, Kuala Jambu, Simpangan dan Meranti.

“Bagi pos PGA pula, sebanyak 11 terlibat banjir iaitu Terusan, Salleh Berek, Pok Teh Kana, Pak Antah, Serongga, Ibrahim Pencen, Kaloi, Wakaf Zin, Pulau, Kubang Pak Hitam dan Mek Gombak.

“Bagaimanapun, tiada aset-aset penting terjejas kerana dipindahkan lebih awal di tempat selamat pada permulaan musim tengkujuh,” katanya ketika meninjau kerja-kerja pasca banjir di Balai Polis Manir, di sini.

Tambahnya,pihaknya telah mengarahkan Jabatan Keselamatan Dalam Negeri dan Ketenteraman Awam (KDNKA) menghulurkan bantuan pasca banjir secepat mungkin kepada anggota yang terkesan.


Gelombang Omicron, lebih 99% kes dalam kategori 1 dan 2 - Khairy

KUALA LUMPUR, 2 Mac - Lebih 99% kes harian COVID-19 yang dicatatkan dalam tempoh gelombang Omicron melibatkan kategori 1 dan 2 sahaja berbanding ketika gelombang Delta.Menteri Kesihatan, Khairy Jamaluddin berkata meskipun terdapat peningkatan dalam kemasukan ke hospital ketika gelombang Omicron, kadar 'discaj' juga meningkat. Keadaan itu disebabkan kadar sembuh yang tinggi serta tempoh rawatan di hospital yang tidak berpanjangan.

"Sejak Minggu Epik 5/2022, berlaku peningkatan bilangan pengisian katil di wad ICU serta kes kematian harian. Walaupun begitu, jumlah ini adalah 80 hingga 90% lebih rendah berbanding pelaporan pada Ogos tahun lalu ketika gelombang Delta walaupun kes pada ketika ini adalah lebih tinggi," katanya ketika menjawab pertanyaan Ahli Parlimen Sibu Oscar Ling Chai Yew di Dewan Rakyat.Dalam pada itu, Khairy berkata varian Omicron didapati kurang berkapasiti untuk menjangkiti tisu paru-paru."Berbanding dengan varian Delta, didapati varian Omicron lebih suka menjangkiti dan membiak pada bahagian atas saluran pernafasan dan sifat ini memberi nilai tambah kepada keupayaanya untuk menjangkiti secara mudah serta pantas," katanya.


2,835 rumah PPRT terjejas banjir, 101 unit telah dibaik pulih

KUALA LUMPUR, 2 Mac- Sebanyak 2,835 unit rumah di bawah Program Perumahan Rakyat Termiskin (PPRT) dikenalpasti terjejas akibat bencana banjir tahun lalu.Daripada jumlah itu, 110 unit rumah sudah siap dibaiki, manakala selebihnya masih dalam proses baik pulih dan pembinaan rumah baharu.Jelas Timbalan Menteri Pembangunan Luar Bandar, Datuk Hasbi Habibollah, pihaknya kini berdepan beberapa kekangan untuk menyiapkan proses baik pulih tersebut susulan kenaikan kos bahan binaan."Peningkatan daripada 10 ke 15 peratus khususnya pada pasca pandemik ini kita akui sukar nak cari kontraktor dan ada ramai tak buat kerja dia kata harga rendah dan implikasi ini menyebabkan kelewatan untuk pembinaan dan bantuan lewat disampikan kepada kontraktor jadi antara cadangan yang dibuat cadangan kenaikan kos rumah perlu dibawa ke mesyuarat Jemaah Menteri untuk kelulusan kerana ia melibatkan implikasi kewangan pada kerajaan," katanya.

(Timbalan Menteri Pembangunan Luar Bandar, Datuk Hasbi Habibollah pada sesi soal jawab di Dewan Rakyat)

Ketika menjawab cadangan wakil Jempol, Datuk Mohd Salim Mohd Sharif supaya kerajaan menambah saiz rumah PPRT sedia ada, beliau berkata, ia memerlukan kelulusan pihak kabinet kerana akan melibatkan peningkatan kos pembinaan.


BANJIR TERENGGANU: Jumlah penduduk terjejas banjir catat sedikit penurunan

KUALA TERENGGANU, 2 Mac - Jumlah penduduk terjejas banjir hari ini menunjukkan sedikit penurunan dimana sehingga 12 tengah hari tadi, 17,354 penduduk direkodkan berbanding 17,641 orang awal pagi tadi.  Sekretariat Jawatankuasa bencana negeri memaklumkan, Kemaman merekodkan 8,308 orang daripada 2,107 keluarga di 23 PPS.

Ini diikuti 3,814 orang di Hulu Terengganu manakala Dungun merekodkan 2,698 orang.  Empat daerah lain terus menunjukkan penurunan iaitu Kuala Nerus 498 orang, Kuala terengganu 462 orang, Besut 348 orang dan Setiu 55 orang.


Program pembangunan sukan perlu diberi keutamaan

KUALA LUMPUR, 2 Mac - Atlet negara dinasihat untuk meletakkan kepentingan dan kesinambungan sukan negara sebagai keutamaan.Jelas Timbalan Menteri Belia dan Sukan, Datuk Seri Ti Lian Ker sebarang keputusan yang diambil perlu mengambil kira pelbagai faktor yang tidak menjejaskan perancangan jangka panjang persatuan sukan yang disertai.Ia penting bagi memastikan program pembangunan atlet yang sudah dirancang dapat dilaksana sebaik mungkin.

"Atlet yang membuat keputusan untuk bergerak secara bersendirian atau profesional dan mengetepikan komitmen akan menjejaskan matlamat badan sukan berkenaan dan perancangan awalan pasukan. "Ini akan memberi kesan dan impak yang besar dan membawa implikasi, akan mewujudkan konflik diantara badan sukan, atlet dan juga penaja, katanya ketika menjawab soalan Ahli Parlimen Selayang, William Leong Jee Keen pada sesi soal jawab di Dewan Rakyat. Tambahnya, badan sukan berkaitan juga berkemungkinan diambil tindakan undang-undang disebabkan perjanjian yang telah dimeterai dalam program sukan berkenaan.


543 calon tidak hadir hari pertama SPM di Negeri Sembilan akibat COVID-19

NILAI, 2 Mac - Seramai 543 calon Sijil Pelajaran Malaysia (SPM) 2021 di Negeri Sembilan yang menjalani kuarantin COVID -19 akan menduduki peperiksaan itu pada fasa kedua April depan Pengarah Jabatan Pendidikan Negeri Sembilan, Datuk Md Fiah Md Jamin memberitahu, kesemua calon yang terlibat berada dalam keadaan stabil dan menjalani kuarantin di asrama atau rumah keluarga masing-masing.

(Datuk Md. Fiah (kiri) melihat pelajar SMK Kompleks KLIA yang memasuki dewan peperiksaan bagi menduduk peperiksaan SPM yang bermula hari ini)

"Mereka insya-Allah akan menduduki peperiksaan pada fasa dua iaitu yang dijangkakan pada bulan April depan. “Sekiranya lima hari lagi mereka telah sembuh dan negatif COVID-19, mereka boleh masuk menduduki peperiksaan manakala lima hari yang terlepas ini, mereka akan menjalaninya pada fasa dua nanti.“Selain itu, terdapat juga seramai tiga orang pelajar yang akan mengambil peperiksaan SPM 2021 sebagai calon hospital,” kata Md Fiah selepas mengadakan tinjauan hari pertama peperiksaan SPM di Sekolah Menengah Kompleks KLIA, Nilai. Secara keseluruhan seramai 16,758 calon menduduki SPM di Negeri Sembilan pada tahun ini melibatkan 150 pusat peperiksaan. 2,620 pengawas peperiksaan dan 150 petugas simpanan ditugaskan bagi melancarkan peperiksaan itu yang dijadualkan berakhir pada 29 Mac ini.


Tiga sekeluarga rentung dalam kebakaran di Sibu

SIBU, 2 Mac– Tiga sekeluarga rentung dalam kebakaran yang memusnahkan dua rumah di Kampung Bahagia Jaya, Jalan Burung Beliris malam tadi.Menurut Ketua Bomba dan Penyelamat Zon 4 Sibu, Janggan Muling, kejadian berlaku kira-kira pukul 8.15 malam.Katanya, sebaik tiba di lokasi kebakaran melibatkan dua buah rumah kediaman setingkat melibatkan tiga orang mangsa.“Sepasukan 11 anggota bomba dari Balai Bomba dan Penyelamat (BBP) Sungai Merah serta sebuah jentera Fire Rescue Tender (FRT) Scania dan Emergency Medical Rescue Services (EMRS) diketuai Pegawai Bomba Kanan Yusuf Tar dikerahkan ke lokasi kejadian sejurus menerima panggilan berhubung kejadian itu.“Kebakaran melibatkan dua buah jenis rumah struktur tidak kekal.“Pasukan bomba menemui mayat ketiga-tiga mangsa yang rentung dalam rumah itu,” katanya dalam satu kenyataan.Mayat tiga mangsa yang rentung ditemui dalam rumah tersebut ialah Rashidah Suut, 81, Taip Bus, 55, dan Sima Abdullah, 18, telah diserahkan kepada polis untuk tindakan selanjutnya.Berdasarkan maklumat awal, mendapati terdapat mangsa yang terperangkap dan ketika proses menyelamat dilakukan, pasukan telah menemui tiga mayat yang rentung.Punca sebenar insiden masih disiasat.

(Gambar dari udara menunjukkan dua rumah terbakar di Kampung Bahagia Jaya, Sibu/ Facebook : Info Sibu)


Dua maut, kereta langgar lori buat pusingan U

KLANG, 2 Mac- Dua lelaki maut selepas kereta dinaiki terlanggar sebuah lori yang disyaki membuat pusingan U di hadapan Balai Polis Bukit Raja, Klang awal pagi tadi.Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan berhubung kejadian pada 2.29 pagi."Seramai tujuh anggota dan pegawai bersama jentera dari Balai Bomba dan Penyelamat Sungai Pinang bergegas ke lokasi kejadian. Laporan awal kemalangan melibatkan sebuah lori 10 tan dipercayai membuat pusingan U di hadapan balai polis berkenaan. Sebuah kereta jenis Perodua Bezza yang dinaiki dua lelaki dari arah Jalan Haji Sirat menghala ke Kapar telah melanggar lori berkenaan," katanya dalam kenyataan hari ini.Menurutnya, kedua-dua mangsa itu tersepit di dalam kereta dan dikeluarkan dengan menggunakan peralatan khas dan dibantu oleh sebuah jengkaut.Bomba mengambil masa kira-kira sejam bagi mengeluarkan pemandu dan penumpang kereta.

(Anggota bomba membantu mengeluarkan dua mangsa yang tersepit dalam kemalangan itu)

Pihak ambulans mengesahkan mangsa meninggal dunia di lokasi kejadian.Semakan dilakukan pihak berkuasa berdasarkan pendaftaran lori bagi mengesan pemandu yang melarikan diri. Kes disiasat mengikut Akta Pengangkutan Jalan 1987.


Seramai 73,938 calon SPM 2021 di Selangor mula duduki peperiksaan hari ini

(Seramai 381 Calon SPM di Sekolah Menengah Seksyen 7 Shah Alam sedang menduduki peperiksaan yang bermula hari ini)

SHAH ALAM, 2 Mac - Seramai 73,938 calon Sijil Pelajaran Malaysia (SPM) 2021 termasuk calon persendirian menduduki peperiksaan di 508 pusat peperiksaan di Selangor hari ini.Timbalan Pengarah Sektor Pembelajaran yang menjalankan tugas Pengarah Pendidikan Negeri, Datin Dr Nor Faridah Abu Bakar berkata daripada jumlah itu, seramai 219 calon SPM kini sedang menjalani kuarantin kerana disahkan positif covid 19.Katanya, pelajar yang tidak dapat menghadiri peperiksaan dibenarkan mendudukinya pada fasa kedua April depan.

(Datin Dr Nor Faridah Abu Bakar ditemui selepas meninjau proses peperiksaan SPM di Sekolah Menengah Seksyen 7, Shah Alam)

"Minggu ini ada enam kertas, Bahasa Melayu 1 dan 2, PSV, Bahasa Inggeris 1 dan 2 dan Tasawwur."Bagi yang tidak boleh menduduki di fasa 2 dan minggu hadapan kalau sudah boleh keluar dari kuarantin mereka boleh teruskan menjawab untuk seterusnya dan kita tidak mahu nanti ada yang positif datang," katanya selepas melakukan tinjauan di Sekolah Menengah Seksyen 7, di sini. Faridah turut mengingatkan semua calon yang menduduki SPM untuk terus mematuhi prosedur operasi standard SOP agar tidak berlaku penularan jangkitan COVID-19 sepanjang tempoh peperiksaan berlangsung.


Liputan belum di tahap memuaskan,rangkaian internet ditambah baik

KUALA LUMPUR, 2 Mac - Kerajaan sentiasa berusaha memastikan rangkaian internet di seluruh negara akan terus ditambah baik

Ini memandangkan terdapat beberapa kawasan yang sudah mendapat capaian liputan internet masih berada pada tahap yang tidak memuaskan.Menteri Komunikasi dan Multimedia, Tan Seri Annuar Musa berkata, beberapa faktor akan diberikan tumpuan antaranya keperluan dalam menambah serta pembaikan menara telekomunikasi di beberapa kawasan.

(Tan Seri Annuar Musa ditemui pemberita selepas menjadi menjadi tetamu program Bicara Responsif di Angkasapuri )

"Sebagai sebuah kerajaan yang bertanggungjawab kita mesti mempunyai rancangan bagaimana untuk memperbaikinya.Kita telah menetapkan menjelang akhir tahun ini misalnya, dari segi capaian internet mesti mencapai 96.9 peratus kepantasan pada tahap 35 Mbps," katanya.

Tan Seri Annuar ditemui pemberita di Angkasapuri selepas menjadi tetamu program Bicara Responsif.Tambah Annuar, data daripada KKMM menunjukkan tahap penggunaan internet meningkat sebanyak 70 peratus sejak Perintah kawalan Pergerakan (PKP) dilaksanakan ekoran penularan pandemik COVID-19.


172 calon SPM terjejas banjir terima bantuan

KUALA TERENGGANU, 2 Mac - Prihatin dengan nasib 172 calon Sijil Peperiksaan Malaysia, (SPM) yang ditempatkan di dua buah sekolah dekat Kuala Terengganu, RM8,000 disumbangkan kepada sekolah terlibat.  Kesemua pelajar tersebut dari dua buah sekolah yng terjejas banjir di Hulu Terengganu, sejak Sabtu lalu.  Penempatan sementara ke sekolah itut bagi memastikan calon dapat menduduki peperiksaan dengan selesa.  Timbalan Menteri Sains Teknologi dan Inovasi, Datuk Ahmad Amzad Hashim berkata, sekolah terlibat ialah Sekolah Menengah Agama Mahmudiah dan Madrasah Moden Kuala Berang.  233 calon SPM di Hulu Terengganu dikenal pasti terjejas banjir dan ditempatkan di tiga buah sekolah baharu.

(Datuk Ahmad Amzad ditemui wartawan selepas menyantuni calon SPM yang ditempatkan di Sekolah Menengah Agama Atas Zainal Abidin, Kuala Terengganu)

"Bantuan tersebut bagi menampung keperluan termasuk alat tulis serta keperluan lain yang kehilangan semasa banjir. Harap bantuan itu akan membantu dan semua kelengkapan akan ditentukan oleh cikgu mereka", kata Ahmad Amzad yang juga Ahli parlimen Kuala Terenganu, ketika menyantuni calon SPM yang ditempatkan di Sekolah Menengah Agama Atas Zainal Abidin, Kuala Terengganu.  Sementara itu, calon SPM yang terjejas reda terpaksa menduduki peperiksaan dalam situasi banjir.  "Cikgu dan kawan dari seluruh negeri telah memberikan nota untuk penduduk yang terjejas banjir dan kami boleh rujuk daripada telefon untuk mengetahui info dan bahan rujukan yang telah hilang selama ini," kata calon SPM, Ahmad Naquiddin Mohamad Zaik  "Cikgu sekolah kami bertungkus lumus untuk menyiapkan bahan-bahan fotostat untuk kami. Saya boleh nampak pengorbanan yang besar cikgu kami dan ibu bapa juga memberi sumbangan yang banyak," kata seorang lagi calon SPM, Ahmad Zulhilmi Jamaluddin.


Penduduk terjejas banjir di Terengganu dan Kelantan meningkat kepada 26,000

KUALA TERENGGANU, 2 Mac- Penduduk terjejas banjir di Terengganu dan Kelantan terus mencatat peningkatan apabila hampir 26,000 penduduk dipindahkan.Berdasarkan portal Info Bencana Jabatan Kebajikan Masyarakat (JKM), sebanyak 120 Pusat Pemindahan Sementara (PPS) dibuka di dua negeri itu membabitkan 7,376 keluarga.Di Terengganu, Sekretariat Jawatankuasa Pengurusan Bencana Negeri memaklumkan, tujuh daerah masih terkesan kecuali Marang yang telah pulih sepenuhnya.Jumlah penduduk terjejas banjir di negeri itu meningkat kepada 17,641 orang yang ditempatkan di 91 PPS setakat pukul enam pagi.

Daerah Kemaman mencatat peningkatan ketara dengan 9,162 penduduk ditempatkan di 27 PPS membabitkan 2,354 keluarga.  Ia diikuti Hulu Terengganu, 4,185 dan Dungun 2,795.Penduduk terjejas banjir di empat daerah lain pula terus menunjukkan penurunan dengan Kuala Nerus, 502; Kuala Terengganu, 490; Besut, 355 dan Setiu, 152.Sementara itu, Kelantan pula mencatatkan 9,025 penduduk terjejas banjir yang ditempatkan di 30 PPS membabitkan 2,992 keluarga.


PM ucap takziah kepada Anwar atas pemergian adik

KUALA LUMPUR, 1 Mac- Perdana Menteri, Datuk Seri Ismail Sabri Yaakob menzahirkan ucapan takziah kepada Ketua Pembangkang, Datuk Seri Anwar Ibrahim dan keluarga atas pemergian adiknya, Rusli Ibrahim.Ismail Sabri menyampaikan salam takziah itu menerusi hantaran di laman Twitter beliau malam tadi.

"Takziah kepada Datuk Seri Anwar Ibrahim dan keluarga atas pemergian adindanya, Tn Hj (Tuan Haji) Rusli Ibrahim.Semoga roh Allahyarham dicucuri rahmat dan ditempatkan bersama roh orang-orang yang beriman dan beramal soleh," katanya.Allahyarham merupakan anak kelima daripada sembilan adik beradik.Terdahulu menerusi laman Twitter, Anwar yang juga Ahli Parlimen Port Dickson memaklumkan, adik beliau meninggal dunia pada usia 74 tahun di Hospital Selayang semalam.


Lebuh Raya Kuala Lumpur-Karak dibuka semula untuk pengguna

(Dua lorong laju dan perlahan telah dibuka kepada pengguna pada pukul 7.56 petang tadi/Foto media sosial)

BENTONG, 1 Mac - Lebuh Raya Kuala Lumpur-Karak (KLK) di jajaran Sungai Bentong (KM68.2 - KM68.0) menghala ke Kuala Lumpur telah dibuka untuk pengguna.ANIH Berhad (ANIH) menerusi hantaran Facebooknya memaklumkan bahawa paras air semakin surut."Pasukan petugas ANIH Berhad akan berada dilokasi bagi menilai paras air dari semasa ke semasa," kata kenyataan itu.Terdahulu, pada kejadian 6.30 petang tadi, pengguna terkejut dengan kejadian limpahan air di atas jalan sehingga menghalang laluan sehala ke dari Karak ke arah Kuala Lumpur.

Kejadian berpunca daripada air bukit itu sehingga mencetuskan kebimbangan pengguna jalan raya tersebut.Sementara itu, Lembaga Lebuhraya Malaysia (LLM) melalui Facebook menyatakan status terkini pada pukul 9.06 malam,bahawa trafik kembali lancar dengan pembukaan dua lorong laju dan perlahan telah dibuka kepada pengguna pada pukul 7.56 petang tadi terdapat kenaikan air di Kilometer 68 menyebabkan trafik perlahan.


Program pembasmian kemiskinan tegar diperkemas

SHAH ALAM, 1 Mac- Program pembasmian kemiskinan di seluruh negara, akan diperkemaskan selepas satu Nota Jemaah Menteri dibentangkan pada mesyuarat Kabinet, dalam masa terdekat.Timbalan Menteri di Jabatan Perdana Menteri (Ekonomi), Datuk Eddin Syazlee Shith, berkata, agenda pembasmian kemiskinan tegar kekal menjadi keutamaan negara dan tidak akan terjejas oleh ketidaktentuan ekonomi global ketika ini.Katanya, program bawah Unit Perancang Ekonomi (EPU) itu bertepatan dengan titah Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah, semalam, berhubung usaha membasmi kemiskinan tegar menjelang 2025.Beliau berkata, bagi fasa pertama, 80 lokaliti dengan bilangan keluarga miskin teramai di seluruh negara telah dikenal pasti sementara jumlah lokaliti itu boleh berubah mengikut keperluan dan kesesuaian, selain tertakluk persetujuan jemaah menteri.

(Eddin Syazlee (duduk, tengah) dan Ahmad Tarmizi (duduk, dua dari kanan) pada Program ‘Back To School’ Uthmaniah Properties Development Sdn Bhd, hari ini)

"Saya difahamkan, satu Nota Jemaah Menteri akan dikemukakan pada mesyuarat Kabinet dalam tempoh terdekat."Saya percaya, selepas pembentangan Nota Jemaah Menteri serta titah Yang di-Pertuan Agong, agenda itu akan lebih diperkemaskan dan menjadi keutamaan."Kita tunggu pengumuman yang akan dilakukan Perdana Menteri, Datuk Seri Ismail Sabri Yaakob, dan bagaimana proses pelancaran akan dibuat dalam tempoh terdekat."Saya percaya, proses (fasa) pertama untuk program membasmi kemiskinan itu akan dilaksanakan dalam bulan ini," katanya.Beliau berkata demikian pada sidang media selepas menyempurnakan Program 'Back To School' anjuran Uthmaniah Properties Development Sdn Bhd (UPDSB) di Pangsapuri PPR Hicom, di sini.Turut hadir, Pengerusi UPDSB, Datuk Ahmad Tarmizi Mohamad.Sementara itu, Ahmad Tarmizi berkata, UPDSB memperuntukkan RM50,000 sebagai bantuan segera kepada 150 pelajar daripada keluarga B40 bagi persediaan kelengkapan sekolah, melalui program hari ini.


Malaysia sasar kerjasama dengan beberapa negara luar lain dalam VTL

SHAH ALAM, 1 Mac- Kementerian Luar dan Kementerian Pengangkutan bekerjasama dalam meneliti beberapa negara luar berpotensi dimasukkan dalam Vaccinated Travel Lane (VTL).Setakat ini, Malaysia telah mendapat persetujuan melalui skim VTL dengan negara Singapura, Indonesia, Brunei dan Thailand.Menteri Kanan Pertahanan, Datuk Seri Hishammuddin Tun Hussein berkata ia akan membolehkan keluar masuk diantara negara- negara berkenaan dengan Malaysia."Kementerian dan agensi- agensi berkaitan sekarang ini sedang memperincikan protokol termasuk pra-pelepasan dan ketibaan ke dalam negara," kata Hishamuddin dalam sidang media maya hari ini.Februari lalu, kabinet juga bersetuju untuk pembukaan sempadan negara dan tarikh pelaksanaannya akan diumumkan oleh Perdana Menteri, Datuk Seri Ismail Sabri Yaakob.Ia sebagai langkah baharu bagi memulihkan pelancongan negara yang terjejas akibat pandemik COVID-19.

(Menteri Kanan Pertahanan, Datuk Seri Hishamuddin Tun Hussein mempengerusikan Mesyuarat Menteri Kuartet COVID-19 secara maya petang tadi)


Hasrat lapan PATI pulang ke Indonesia gagal

MERSING, 1 Mac- Hasrat lapan pendatang asing tanpa izin, (PATI) pulang ke Indonesia, tidak kesampaian selepas digagalkan Markas Briged Ketujuh Infantri Malaysia, 7 Briged, di Ladang Sungai Paloi, Tenggaroh 3, Mersing, Johor.Mereka diberkas pukul 4.30 pagi tadi, selepas pasukan ronda 7 Briged, mengesan pergerakan mencurigakan di kawasan itu. Markas Divisyen Ketiga Infantri Malaysia, 3 Divisyen berkata tangkapan melibatkan tujuh pati lelaki dan seorang PATI wanita, berusia 17 hingga 52 tahun. Nilai rampasan dilaporkan lebih RM3,000.Mereka diserahkan kepada Jabatan Imigresen Malaysia (JIM) untuk tindakan lanjut.

(Kenyataan dikeluarkan Markas Divisyen Ketiga Infantri Malaysia)


Tindakan PM guna Bahasa Melayu pada sidang media antarabangsa contoh terbaik

KUALA LUMPUR, 1 Mac- Tindakan Perdana Menteri Datuk Seri Ismail Sabri Yaakob yang menggunakan Bahasa Melayu dalam sidang media bersama pemimpin Brunei, Kemboja dan Thailand baru-baru ini dilihat sebagai contoh terbaik dalam usaha memartabatkan bahasa kebangsaan. Seramai 10 Ketua UMNO Bahagian dalam kenyataan bersama berkata pemimpin tidak perlu malu untuk menggunakan Bahasa Melayu dalam menyampaikan ucaptama pada program bertaraf antarabangsa.Bahkan menurut kenyataan itu, tindakan tersebut sekali gus memartabatkan Bahasa Melayu di persada yang lebih luas terutama rantau ASEAN.Katanya, ia sejajar dengan Perlembagaan Persekutuan Perkara 152, Perlembagaan Malaysia yang memperuntukkan Bahasa Melayu sebagai bahasa kebangsaan.“Kami yakin kita tidak akan terkebelakang sekiranya kita menggunakan bahasa kebangsaan apabila berada di pentas antarabangsa malahan akan lebih berbangga sebagaimana negara lain yang sentiasa menggunakan bahasa ibunda mereka dalam sesuatu program yang melibatkan dunia luar.“Malaysia harus berperanan untuk menjadikan Bahasa Melayu sebagai lingua franca kepada kelompok ASEAN yang terdiri daripada 10 negara."Ia merangkumi Malaysia, Brunei, Singapura, Indonesia, Vietnam, Laos, Kemboja, Filipina, Myanmar dan Thailand,” menurut kenyataan itu yang turut disokong oleh Ahli Majlis Tertinggi UMNO Datuk Dr Fathul Bari Mat Jahya. Menurut kenyataan itu, berdasarkan perkembangan yang diteladani oleh Perdana Menteri, pentas antarabangsa adalah platform terbaik untuk memaparkan bahasa digunakan dalam negara dan sudah tiba masanya untuk Bahasa Melayu digunakan di pentas antarabangsa. “Sejarah The Malay Archipelago telah membuktikan Bahasa Melayu merupakan bahasa yang dipertutur dalam ratusan tahun yang lalu di Kepulauan Melayu ini dengan menggunakan resam tulisan jawi dalam aktiviti bahasa, budaya, agama, pendidikan, pentadbiran dan aktiviti ekonomi,” katanya.Kenyataan itu juga menggalakkan semua peringkat masyarakat dalam negara sama ada kerajaan atau swasta agar menggunakan bahasa kebangsaan dalam urusan rasmi.

(Datuk Seri Ismail Sabri Yaakob disambut Timbalan Perdana Menteri Thailand yang juga Menteri Luar, Don Pramudwinai ketika tiba bagi lawatan rasmi ke Bangkok Thailand di Lapangan Terbang Tentera Don Muang/BERNAMA)

Kenyataan itu dikeluarkan secara bersama oleh Ketua Umno Bahagian Bandar Tun Razak Datuk Rizalman Mokhtar, Datuk Mohd Yusof Ismail (Alor Setar),  Datuk Mohd Zaidi Mohd Said (Permatang Pauh) dan Datuk Azhar Ahmad (Beruas).Selain itu, Datuk Mohd Ridhwan Mohd Ali (Bukit Katil), Datuk Zaluzi Sulaiman (Pengkalan Chepa), Datuk Ismail Lassim (Kuala Pilah), Datuk Zurihan Yusop (Kuala Langat),  Datuk Zakaria Dullah (Simpang Renggam), Jeffery Nor Mohamed (Putatan) dan Fathul Bari.


2,500 pegawai dan anggota TDM sertai Sambutan Hari Tentera Darat ke-89 tahun ini

PORT DICKSON, 1 Mac- Seramai 2,500 orang pegawai dan anggota pangkat-pangkat lain terlibat dalam menjayakan Sambutan Hari Tentera Darat ke-89 yang julung kali diadakan di Kem Segenting, Port Dickson.Panglima Tentera Darat, Jeneral Tan Sri Zamrose Mohd Zain berkata tema "Kesejahteraan Keluarga Tentera Darat Diutamakan, Kedaulatan Negara Terjamin” adalah seiring fokus Tentera Darat Malaysia (TDM) untuk meningkatkan aspek kebajikan dan kesejahteraan pegawai dan anggota dibawahnya.Aspek itu merupakan faktor utama moral serta semangat untuk TDM melaksana tugas primer dengan lebih baik iaitu memelihara kedaulatan dan kepentingan negara."Tema ini dipilih kerana aspek kesejahteraan dan kebajikan seperti kemudahan rumah keluarga, pendidikan, kerohanian, kesihatan, pengiktirafan dan kelengkapan tempur persendirian merupakan sumber moral dan semangat warga tentera darat untuk memberikan perkhidmatan yang terbaik kepada negara," kata beliau ketika berucap pada Majlis Sambutan Hari Tentera Darat ke-89, di sini.

(Pertunjukan aset ketenteraan pada Majlis Sambutan Hari Tentera Darat ke-89)

Sambutan pada kali ini mempunyai kelainan berbanding sebelumnya iaitu Demonstrasi Dinamik yang dipertonton dengan mempamerkan keupayaan Aset dan Kompetensi TDM sebelum disusuli dengan Perbarisan Tempur.Demonstrasi Dinamik yang dipertonton merupakan manifestasi TDM kepada kerajaan dan rakyat yang sentiasa bersedia dan berupaya melaksana tugasan serta misi yang diamanahkan.


Sukan SEA Hanoi 2021: Malaysia hilang 3 kilauan pingat emas menerusi acara Muay Thai

KUALA LUMPUR, 1 Mac- Malaysia bakal kehilangan 3 kilauan emas di Sukan SEA Hanoi 2021 selepas tuan rumah, Vietnam memutuskan tidak mempertandingkan kategori 45, 48 dan 51 kilogram acara Muay Thai.Presiden Persatuan Muay Thai Malaysia (PMM), Datuk Muhammad Shahnaz Azmi berkata situasi itu memaksa pihaknya menyerap masuk juara Muay Thai dunia, Mohammad Rifdean Masdor ke dalam acara Kickboxing 51 kilogram pada temasya yang bakal berlangsung Mei depan.Rifdean yang merupakan juara bertahan bagi sukan Muay Thai kategori 48 kilogram, merupakan sandaran utama menyumbangkan pingat emas.Justeru, Datuk Shahnaz meluahkan rasa terkilannya di atas tindakan Vietnam yang enggan menyenaraikan 3 kategori tersebut yang sebelum ini menjadi lubuk emas buat Malaysia di Sukan SEA."Saya sudah maklumkan yang kita tidak ada meletakkan sebarang harapan pingat tetapi kita yakin dengan kemampuan atlet kita," kata Datuk Shahnaz kepada pemberita RTM dalam satu sidang media.

(Presiden Persatuan Muay Thai Malaysia (PMM), Datuk Muhammad Shahnaz Azmi dalam sidang media memaklumkan perkara tersebut)

Sementara itu, beliau turut menjelaskan atlet dari Iran, Amir Ali Naser bakal menjadi atlet naturalisasi pertama yang dipilih untuk mewakili Malaysia dalam acara Muay Thai."Ini adalah pertama kali kita akan hantar satu atlet naturalisasi dari Iran, yang baru dalam proses dapat warganegara dia dah duduk sini dekat 20, 30 tahun untuk kategori 63.5 kilogram," tambahnya.Seramai sembilan orang atlet akan mewakili negara bagi sukan Kickboxing manakala enam lagi atlet akan bertanding dalam acara Muay Thai. Sukan SEA Hanoi 2021 bakal membuka tirai pada 12 hingga 23 Mei depan di Vietnam.


Ahli Parlimen cadang pengeluaran KWSP kali terakhir, i-Ceria

KUALA LUMPUR, 1 Mac- Seorang Ahli Parlimen mencadangkan kerajaan memperkenalkan bantuan kewangan “i-Ceria” Kumpulan Wang Simpanan Pekerja (KWSP), iaitu kemudahan pengeluaran wang buat kali terakhir.Datuk Seri Mohd Salim Sharif (BN-Jempol) ketika perbahasan Titah Diraja di Dewan Rakyat hari ini berkata hal ini kerana terdapat keperluan mendesak bagi sebilangan rakyat Malaysia menggunakan wang persaraan mereka itu bagi tujuan meneruskan kelangsungan hiudp. “Tuntutan ini bukan menidakkan kebimbangan kerajaan terhadap simpanan hari tua, tuntutan saya ini juga bukanlah menafikan fakta mengenai 20 peratus daripada pencarum KWSP tidak mempunyai simpanan yang cukup di hari tua.“Tuntutan saya pada hari ini adalah semata-mata untuk memastikan permintaan Keluarga Malaysia dipenuhi, khususnya buat mereka yang masih bergelut dengan kesusahan akibat pandemik COVID-19, ditambah pula musibah banjir yang telah berlaku baru-baru ini,” katanya. Justeru, Mohd Salim berkata sudah tiba masanya kerajaan mengkaji semula tuntutan rakyat iaitu pengeluaran KWSP untuk kali terakhir dan secara bersasar bagi mereka yang memerlukan, bergantung kepada jumlah simpanan.Sebelum ini, kerajaan telah membenarkan pengeluaran wang KWSP menerusi beberapa siri inisiatif, i-Sinar, i-Citra dan i-Lestari.

Cadangan berkenaan turut dipersetujui beberapa Ahli Parlimen termasuk Datuk Mohd Nizar Zakaria (BN-Parit), M. Karupaiya (PH-Padang Serai), Datuk Seri Hasan Arifin (BN-Rompin) dan Datuk Dr Xavier Jayakumar (Bebas-Kuala Langat).

(Kerajaan perlu mengawal kenaikan harga barang susulan tindakan peniaga tidak bertanggungjawab cenderung menaikkan harga ketika rakyat menerima bantuan kewangan/Gambar hiasan)

Sementara itu Karupaiya dan Hasan berpendapat kerajaan perlu mengawal kenaikan harga barang susulan tindakan peniaga yang tidak bertanggungjawab cenderung menaikkan harga ketika rakyat menerima bantuan kewangan.Hasan berkata ini menyebabkan kuasa beli kalangan rakyat semakin berkurang walaupun mempunyai wang, oleh itu kerajaan perlu meningkatkan penguatkuasaan dalam mengawal harga barangan terutama di kawasan luar bandar. Xavier pula berpendapat cadangan i-Ceria itu bertepatan dengan keadaan semasa ekonomi negara yang memerlukan masa untuk kembali pulih seperti sebelum ini dan kerajaan bertanggungjawab membantu anggota Keluarga Malaysia khususnya golongan B40 -BERNAMA


Ekspo Dubai 2020: Keunikan budaya dan makanan Malaysia tarik 750,000 pengunjung di Dubai

DUBAI, 1 Mac- Pavilion Malaysia di Ekspo 2020 Dubai berjaya meraih lebih 750,000 pengunjung setakat ini yang bermula sejak 1 Oktober tahun lalu.  Pengarahnya, Michelle Lau Sook Yee berkata program yang dianjurkan termasuk persembahan kebudayaan dan keunikan makanan menjadi tarikan utama pengunjung serata dunia ke lokasi tersebut.  Jelasnya, Minggu Pertanian Lestari yang dihoskan Kementerian Pertanian dan Industri Makanan Malaysia (MAFI) minggu lalu sahaja telah menarik 44,765 pengunjung.  "Pada masa sekarang, kami boleh katakan program yang kami laksanakan semasa 21 minggu yang sudah ini sangat penting untuk menjayakan pengunjung yang datang dan menjayakan pelbagai program perniagaan." "Kita dapat mengetahui lebih berkenaan negara Malaysia, daripada sektor pelancongan, perdagangan selain sektor sosial. Itu faktor yang menjayakan Pavilion Malaysia di Ekspo Dubai tahun ini," kata Michelle kepada media RTM.

(Pengarah Pavilion Malaysia, Michelle Lau Sook Yee bersama media berkongsi kejayaan negara di Ekspo Dubai 2020)

Pavilion Malaysia turut mengambil pendekatan mengadakan kerjasama dengan negara lain untuk mempamerkan keunikan budaya tempatan.  Sementara itu, petugas Pavilion Ireland dan Uruguay, Graham Dowling serta Mauro Padula turut menzahirkan keterujaan terhadap penyertaan Malaysia di ekspo berkenaan. "Pavilion Malaysia di Ekspo 2020 Dubai adalah satu fenomena. Dari pintu masuk anda dapat lihat dan alami sendiri hutan hujan dan ekosistemnya. Anda juga dapat saksikan inovasi Petronas dan di penghujungnya anda disajikan dengan persembahan tradisional Malaysia. Malaysia, Truly Asia," kata Graham kepada RTM. Pavilion Malaysia cukup mengagumkan. Apa yang membezakan anda dapat lihat seni bina yang hebat. Persembahan hutan hujan membuatkan anda benar-benar terasa seperti dalam hutan. Persembahan kebudayaan juga cukup mengagumkan." kata Padula kepada RTM.


Akaun dibekukan: Sembilan individu, tiga syarikat fail saman terhadap CIMB bank

KUALA LUMPUR, 1 Mac - KUALA LUMPUR, 1 Mac - Sembilan individu dan tiga syarikat yang merupakan pemegang akaun CIMB Bank memfailkan saman terhadap bank itu berhubung pembekuan akaun simpanan dan akaun semasa mereka pada Januari lepas atas alasan disyaki terlibat dalam kegiatan haram serta mencurigakan melibatkan akaun-akaun tersebut.Kesemua plaintif memfailkan saman itu menerusi Tetuan Nazmi Zaini Chambers di Mahkamah Tinggi di sini semalam dengan menamakan CIMB Bank Berhad dan CIMB Islamic Bank Berhad selaku defendan pertama dan kedua.Berdasarkan pernyataan tuntutan, plaintif-plaintif yang merupakan pendeposit akaun simpanan dan akaun semasa yang disediakan oleh defendan-defendan itu mendakwa mereka mengetahui akaun-akaun tersebut dibekukan oleh kedua-dua defendan pada 26 Jan hingga 28 Jan 2022.Mereka mendakwa, setelah mengetahui hal tersebut, pada 31 Jan hingga 4 Feb 2022, mereka telah menghubungi cawangan kedua-dua defendan bagi mendapatkan penjelasan dan telah dimaklumkan bahawa mereka disyaki terlibat dalam kegiatan haram serta mencurigakan yang melibatkan akaun-akaun tersebut.

“Plaintif-plaintif juga dimaklumkan bahawa jumlah (wang) yang dibekukan adalah sebahagian daripada transaksi terapung sementara menunggu penyelesaian transaksi tersebut dan kesemua plaintif dimaklumkan sistem perbankan atas talian defendan-defendan dalam proses penyelenggaraan teknikal,” dakwa kesemua plaintif.Plaintif-plaintif pada setiap masa yang material mendakwa mereka tidak pernah terlibat atau menjalankan transaksi yang membenarkan defendan-defendan untuk membekukan atau menahan akaun-akaun tersebut.“Tindakan defendan-defendan membeku atau menahan akaun-akaun tersebut tanpa sebarang alasan yang dibenarkan di dalam Klausa 7, Terma dan Syarat Akaun Simpanan dan Terma dan Syarat Akaun Semasa adalah suatu kemungkiran kontrak antara plaintif-plaintif dan defendan-defendan.“Tindakan pembekuan atau penahanan akaun-akaun tersebut oleh defendan-defendan, menyebabkan kesemua plaintif mengalami kesukaran, kesulitan dan kepayahan apabila tidak boleh mengguna pakai akaun-akaun tersebut,” dakwa mereka.Selain itu, kesemua plaintif mendakwa defendan-defendan mempunyai tanggungjawab dan tugas berhati-hati untuk memastikan sebarang tindakan pihak ketiga tidak menjejaskan hak serta kedudukan mereka sebagai pendeposit kepada institusi kewangan itu.Dakwa plaintif, defendan-defendan telah mengabaikan tugasnya apabila membenarkan kecuaian pihak ketiga yang menyediakan perkhidmatan kiriman wang yang menjejaskan hak dan kedudukan mereka sebagai pelanggan dan pendeposit.Kesemua plaintif memohon antaranya deklarasi bahawa defendan-defendan telah memungkiri terma dan syarat akaun simpanan serta akaun semasa apabila tindakan defendan-defendan membekukan akaun-akaun tersebut tanpa sebab yang dibenarkan di sisi undang-undang.Sementara itu, peguam Nazmi Mohd Zaini yang mewakili kesemua plaintif ketika dihubungi pemberita berkata pengurusan kes itu ditetapkan 15 Mac ini secara dalam talian di hadapan Timbalan Pendaftar Mahkamah Tinggi S. Malarselvi. - BERNAMA